title: Foo Fighters: Back And Forth

text: Foo Fighters: Back And Forth on dokumenttielokuva, joka kattaa Foo Fighters -yhtyeen koko 16-vuotisen uran. Dokumentin ohjasi James Moll ja sen tuotti Nigel Sinclair. Elokuva esitettiin Yhdysvalloissa valituissa teattereissa 6. ja 7. huhtikuuta 2011. Suomessa sen ensi-ilta oli 10. toukokuuta 2011.


title: Foo Fighters: Back And Forth

text: Foo Fighters: Back And Forth kattaa yhtyeen koko 16-vuotisen uran aina ensimmäisistä Dave Grohlin tekemistä kasettidemoista maailman tunnetuimpien rock-yhtyeiden joukkoon. Dokumentissa seurataan myös yhtyeen uusimman albumin, "Wasting Lightin" tekoa.


title: Sidney Franklin

text: Sidney Franklin (21. maaliskuuta 1893 San Francisco, Kalifornia – 18. toukokuuta 1972 Santa Monica, Kalifornia) oli yhdysvaltalainen elokuvatuottaja ja -ohjaaja. Hän aloitti elokuvateollisuuden palveluksessa 20 vuoden iässä apulaiskameramiehenä. Hän myös ohjasi lastenelokuvia yhdessä veljensä Chester M. Franklinin kanssa. Franklin siirtyi vuonna 1926 Metro-Goldwyn-Mayerin palvelukseen, jossa hänestä tuli yksi tärkeimmistä studion ohjaajista ja tuottajista. Franklin on saanut tähden Hollywood Walk of Famelle.


title: Asfaltti-ihottuma

text: Asfaltti-ihottuma on leikkimielinen ilmaus ihon vauriolle, joka on syntynyt asfalttia vasten hankautumisesta. Se tulee tavallisimmin kun kaksipyöräisellä ajoneuvolla kaadutaan asfalttitiellä. Termiä käytetään myös rullalauta- tai rullaluistinonnettomuuksien yhteydessä tulleista ihovaurioista.


title: Asfaltti-ihottuma

text: Asfaltille tai soratielle kaaduttaessa polviin, kämmeniin, käsivarsiin ja/tai kasvoihin syntyy rosoisia haavoja, joihin tulee likaa sorasta tai mullasta. Useimmiten haavat kirvelevät ja ovat likaisia. Sellaiset haavat voi yleensä hoitaa itse. Kasvoihin saadut rosoiset haavat voivat aiheuttaa parantuessaan rumia arpia. Tällaiset haavat kuuluvat terveydenhoitajan tai lääkärin hoidettavaksi.


title: Asfaltti-ihottuma

text: Moottoripyöräilijät käyttävät suoja-asua, joka vähentää vaaraa saada ihovaurioita kaaduttaessa. Rullalautailijat ja -luistelijat käyttävät myös suojia samasta syystä.


title: Asfaltti-ihottuma

text: Haavaa suihkutetaan haalealla juomakelpoisella vedellä noin 2-5 minuuttia. Veden sijasta voidaan käyttää fysiologista keittosuolaliuosta. Tarvittaessa voi suihkuttelussa käyttää antiseptistä pesuainetta ja pesulappua. Haava kuivataan taputtelemalla nukkaamattomalla pyyhkeellä. Jos haava on hyvin likainen, voidaan sen puhdistuksessa käyttää puhdistusliuosta tai mietoa vetyperoksidia. Haava puhdistetaan päivittäin, ja sidokset vaihdetaan aina, kun haava erittää läpi.


title: Magneettinen jäähdytys

text: Magneettinen jäähdytys on magnetokaloriseen ilmiöön perustuva jäähdytystekniikka. Tekniikalla voidaan saavuttaa äärimmäisen alhaisia lämpötiloja (selvästi alle 1 K) mutta myös normaaleja jääkaappilämpötiloja, järjestelmän suunnittelusta riippuen.


title: Magneettinen jäähdytys

text: Ilmiön havaitsi ensimmäisenä saksalainen fyysikko Emil Warburg (1880), ja perusperiaatteen kuvailivat Peter Debye (1926) ja William Giauque (1927). Ensimmäisten toimivien magneettisten jääkaappien rakentamisen aloitti useakin ryhmä vuodesta 1933 eteenpäin. Magneettinen jäähdytys oli ensimmäinen tapa jäähdyttää alle 0.3 K lämpötiloihin.


title: Kielihistoria

text: Kielihistoria on kielitieteen osa-alue, joka tutkii muun muassa sanaston, sanojen etymologian ja sananmuodostuksen kautta miten kielet muuttuvat ajan myötä. Deskriptiivinen, kuvaileva kielitutkimus on kielitieteellistä tutkimusta, joka tutkii miten kieltä puhutaan tai puhuttiin.


title: Cinémathèque française

text: Cinémathèque française on ranskalainen järjestö, jonka omistuksessa on yksi maailman suurimmista elokuva-arkistoista ja elokuva-aiheisten esineiden kokoelmista. Järjestön päämaja sijaitsee Pariisissa yhdysvaltalaisarkkitehti Frank Gehryn suunnittelemassa rakennuksessa.


title: Cinémathèque française

text: Järjestö perustettiin vuonna 1938. Sitä olivat perustamassa Henri Langlois, elokuvantekijä Georges Franju ja elokuvateoreetikko Jean Mitry, jotka olivat huolissaan Ranskassa tehdyistä elokuvista, joita natsit olivat aikeissa tuhota. Arkisto sijaitsi pitkään Palais de Chaillot'ssa, mutta se muutti vuonna 2005 Pariisin 12. arronissementtiin Frank Gehryn suunnittelemaan modernia arkkitehtuuria edustavaan rakennukseen. Vuonna 1994 valmistuneessa rakennuksessa toimi sitä ennen Yhdysvaltain kulttuuri-insituutti ("American Center"). Modernistinen rakennus muodostuu useista kallistuvista, liukuvista ja yhtenäisen muodon rikkovista osista. Talon seinät on verhoiltu vaalealla hiekkakivellä.


title: Cinémathèque française

text: Cinémathèque françaisen arkistoissa on noin 40 000 elokuvaa. Lisäksi sen hallussa on monenlaista elokuva-aiheista materiaalia, kuten pukuja, laitteita, piirustuksia, julisteita ja elokuvaamisen historiaa aina taikalyhdyistä nykyaikaisiin elokuvauslaitteisiin. Sen tiloissa on kolme näyttelysalia, joissa esitellään kokoelmia. Lisäksi se järjestää elokuvanäytöksiä kolmessa salissa sekä opetustilaisuuksia nuorelle yleisölle, ja sen kirjastossa ja arkistossa vierailee tutkijoita ja opiskelijoita.


title: Timo Rautiainen (pesäpalloilija)

text: Timo Rautiainen (s. 10. syyskuuta 1974) on uransa lopettanut suomalainen pesäpalloilija. Hänellä on takanaan mittava pelaajaura, joka alkoi Kirin pääsarjajoukkueessa 17-vuotiaana keväällä 1992. Rautiaisen pelaajaura sai kirkkaan kruunun, kun hän viimeisellä kaudellaan johdatti Kirin joukkueen kapteenina ja avainpelaajana takaisin Superpesikseen syksyllä 2009. Rautiainen teki ratkaisevan palon nousukarsintapelissä Kankaanpäässä. Rautiainen voitti urallaan Superpesiksen etenijätilaston kaudella 1996 61 tuodulla juoksulla.


title: Timo Rautiainen (pesäpalloilija)

text: Kesän 2010 Rautiainen toimi Nelonen Sportin pesäpalloasiantuntijana. Syksyllä 2010 hän otti vastaan haasteen Kirin markkinointipäällikkönä ja on saanut heti mainosmyynnissä ja seuran yleiskehittämisessä hyviä tuloksia aikaan.


title: Akshay Kumar

text: Akshay Kumar (oik. Rajiv Hari Om Bhatia; s. 9. syyskuuta 1967 Amritsar, Punjab) on intialainen elokuvanäyttelijä ja -tuottaja. Hän on esiintynyt yli sadassa hindinkielisessä elokuvassa ja voittanut useita palkintoja, kuten National Film Awards -palkinnon ja kaksi Filmfare Awards -palkintoa.


title: Akshay Kumar

text: Intian valtio myönsi Kumarille Padma Shri -palkinnon vuonna 2009. Samana vuonna hän perusti Hari Om Entertainment -elokuvatuotantoyhtiön.


title: Akshay Kumar

text: Akshay Kumar on naimisissa entisen näyttelijän Twinkle Khannan kanssa. Heidän poikansa Aarav syntyi syyskuussa 2002. Heille syntyi tytär Nitara syyskuussa 2012.


title: Jussi Pesonen

text: Jussi Pesonen -nimisiä henkilöitä ovat:


title: Twinkle Khanna

text: Twinkle Khanna (oik. Tina Jatin Khanna, s. 29. joulukuuta 1974 Pune, Maharashtra) on intialainen sisustussuunnittelija, kolumnisti, elokuvatuottaja, kirjailija ja entinen näyttelijä. Hän näytteli pääasiassa Bollywood-elokuvissa, mutta lopetti sen naimisiinmenon jälkeen ja siirtyi sisustussuunnitelijaksi. Khannan esikoiskirja "Mrs Funnybones" myi yli 100 000 kappaletta ja teki hänestä Intian myydyimmän naiskirjailijan vuonna 2015.


title: Twinkle Khanna

text: Twinkle Khanna on näyttelijä Dimple Kapadian ja edesmenneen Rajesh Khannan tytär. Khanna meni naimisiin näyttelijä Akshay Kumarin kanssa vuonna 2001. Heidän poikansa Aarav syntyi syyskuussa 2002 ja heidän tyttärensä Nitara syntyi syyskuussa 2012.


title: George E. Stone

text: George E. Stone (synt. Gerschon Lichtenstein, 18. toukokuuta 1903 Łódź, Puola – 26. toukokuuta 1967 Woodland Hills, Kalifornia, Yhdysvallat) oli puolalaissyntyinen yhdysvaltalainen näyttelijä. Hänen tunnetuimpiin roolihahmoihinsa kuuluu "The Runt", jota hän näytteli useissa Boston Blackie -elokuvissa 1940-luvulla. Stonen näkö alkoi heiketä 1940-luvun loppupuolella ja 1950-luvun puolessavälissä hänestä tuli täysin sokea. Senkin jälkeen hän jatkoi näyttelemistä muun muassa televisiosarjassa "Perry Mason yllättää", jossa hän näytteli oikeussalivirkailijaa. Stone on saanut tähden Hollywood Walk of Famelle.


title: Uinti kesäolympialaisissa 1952 – naisten 4 × 100 metrin vapaauintiviesti

text: Naisten 4 × 100 metrin vapaauintiviestiin Helsingin olympiakisoissa osallistui 13 joukkuetta, yhteensä 53 uimarin voimin. Kilpailu suoritettiin kahdessa vaiheessa. Välieriä ei ollut, vaan alkukilpailun kahdeksan nopeinta joukkuetta selvisi suoraan loppukilpailuun. Vaihdot alku- ja loppukilpailun välissä olivat sallittuja ilman rajoituksia. Vain Unkari vaihtoi yhden uimarin loppukilpailuun. Kilpailu käytiin 30. heinäkuuta - 1. elokuuta Helsingin uimastadionilla.


title: Milano – San Remo 2011

text: Milano – San Remo 2011 oli 102. maantiepyöräilyn Milano – San Remo -kilpailu. Se järjestettiin 298 kilometrin reitillä Milanosta San Remoon 19. maaliskuuta 2011. Kilpailun voitti Matthew Goss.


title: Milano – San Remo 2011

text: Ennakkosuosikkeihin kuuluneet kirimiehet Mark Cavendish, Tyler Farrar, Óscar Freire ja Thor Hushovd putosivat kärkiryhmästä, kun pääjoukko hajosi kolarin seurauksena 90 kilometriä ennen maalia. Alessandro Ballan, Yoann Offredo ja Philippe Gilbert yrittivät irtiottoa Cipressan nousussa, jonka huipulle saapui ensimmäisenä Jaroslav Popovytš. Cipressalta laskettaessa FDJ:n kaksikko Offredo ja Steve Chainel lähtivät irtiottoon Greg Van Avermaetin ja Stuart O’Gradyn kanssa.


title: Milano – San Remo 2011

text: Van Avermaet karkasi kärkiryhmästä kaksi kilometriä ennen Poggion nousun huippua, jonka hän saavutti 12 sekuntia ennen seuraavia. Vincenzo Nibali tavoitti nousun aikana muut kärkiryhmään kuuluneet ajajat, ja muodosti takaa-ajoryhmän yhdessä Ballanin, Gilbertin, Gossin, Offredon, Fabian Cancellaran, Filippo Pozzaton ja Michele Scarponin kanssa. Cancellaran vetotyön seurauksena ryhmä tavoitti Van Avermaetin, minkä jälkeen Offredo, Gilbert ja Nibali yrittivät vielä irtiottoa viimeisillä kilometreillä. Kilpailu ratkesi kahdeksan ajajan loppukirissä, jonka Goss voitti ennen Cancellaraa ja Gilbertiä.


title: Tsukubamirai

text: Tsukubamirai () on kaupunki Ibarakin prefektuurissa Japanissa. Kaupungissa on 50 431 asukasta (2016) ja sen pinta-ala on 79,14 neliökilometriä. Kaupunki sijaitsee sisämaassa prefektuurin lounaisosassa.


title: Tsukubamirai

text: Kaupunkia palvelevat Tsukuba Express -rautatielinja ja Kantō-rautateiden Jōsō-linja.


title: Ilomilo

text: Ilomilo on SouthEnd Interactiven ja Microsoft Game Studiosin kehittämä kolmiulotteinen pulmapeli. Se julkaistiin Windows Phone 7 -laitteille 8. marraskuuta 2010 ja Xbox 360 -konsolin Xbox Live Arcade -latauspalveluun 5. tammikuuta 2011. Pelin Xbox 360 -versiolle julkaistiin 9. maaliskuuta 2011 "Autumn Tale" -niminen lisäosa.


title: Ilomilo

text: "Ilomilossa" pelaajan on kaikissa kentissä tarkoituksena etsiä reitti, jota pitkin pelin päähahmot Ilo ja Milo pääsevät tapaamaan toisensa. Pelaaja voi kontrolloida vuorotellen kumpaakin hahmoa. Pelaajan tulee käyttää mm. erilaisia kääntyviä ja lentäviä laatikoita edetäkseen kentissä. Pelissä on myös kaksinpelimahdollisuus, jossa toinen pelaajista ohjaa Iloa ja toinen Miloa.


title: Ilomilo

text: Peli sai kriitikoilta pääosin positiivisen vastaanoton ja sen Xbox 360 -version pistemäärä Metacritic-sivustolla on 81/100.


title: Ushiku

text: Ushiku () on kaupunki Ibarakin prefektuurissa Japanissa. Kaupungissa on 84 745 asukasta (2016) ja sen pinta-ala on 58,88 neliökilometriä. Kaupunki sijaitsee sisämaassa prefektuurin eteläosassa.


title: Ushiku

text: Kaupunkia palvelee JR Eastin Jōban-linja.


title: Yūki

text: Yūki () on kaupunki Ibarakin prefektuurissa Japanissa. Kaupungissa on 51 605 asukasta (2015) ja sen pinta-ala on 65,84 neliökilometriä. Kaupunki sijaitsee sisämaassa prefektuurin länsiosassa ja rajautuu pohjoisessa Tochigin prefektuuriin.


title: Yūki

text: Kaupunkia palvelee JR Eastin Mito-linja.


title: Kanuma

text: Kanuma () on kaupunki Tochigin prefektuurissa Japanissa. Kaupungissa on 98 220 asukasta (2016) ja sen pinta-ala on 490,62 neliökilometriä. Kaupunki sijaitsee sisämaassa prefektuurin keskiosassa ja rajautuu lännessä Gunman prefektuuriin.


title: Kanuma

text: Kaupunkia palvelevat JR Eastin Nikkō-linja ja Tōbu-rautateiden Nikkō-linja.


title: World Team Cup

text: World Team Cup oli kansainvälinen ATP:n miehille järjestämä tenniksen joukkuemestaruuskilpailu. Turnaus järjestettiin vuosittain vuodesta 1978 vuoteen 2012. Turnaus pelattiin massakentällä Düsseldorfissa, Saksassa.


title: World Team Cup

text: Kilpailuun osallistui joka vuosi kahdeksan maata. Aluksi kahdeksan joukkuetta oli jaettu kahteen lohkoon, joissa jokainen pelasi toisia joukkueita vastaan. Joka maata vastaan pelattiin kaksi kaksinpeliä ja yksi nelinpeli. Molempien lohkojen voittanut maa selviytyi finaaliin.


title: Colliander

text: Colliander on suomalainen säätyläissuku. Se tunnettiin pitkään sotilassukuna, mutta suvun tunnetuimmat henkilöt ovat vaikuttaneet muilla aloilla. Suku eli 1500-luvun alussa Ruotsissa Smoolannin Växjössä Skirin tilalla, josta jaon yhteydessä erotettiin Kullagård- ("mäkipiha") niminen tila. Vuonna 1620 kuollut Femsjön kirkkoherra Erlandus Colliander ja hänen veljensä Måns ottivat tästä kotitilan nimestä johdetun sukunimen (lat. "collis" = mäki; kreik. "ander" = mies). Heistä polveutuvat suvun kaksi ruotsalaista haaraa. Erlandus Collianderin jälkeläisiä tuli Suomeen 1600-luvun alussa. Ensimmäinen nimeä Suomessa käyttänyt oli kuitenkin erään helsinkiläisen porvarin pojanpoika, vuonna 1710 kuollut Padasjoen kirkkoherra Zacharias Martini Colliander. Hänen pojanpojanpoikansa, majuri Otto Johan Colliander (1764–1809) aateloitiin vuonna 1802, mutta hänen vaimonsa lanko adoptoi hänet vuonna 1807 Wadenstiernan sukuun. Suvussa oli muutenkin runsaasti sotilaita 1800-luvulla.


title: Sydney (täsmennyssivu)

text: Sydney voi tarkoittaa seuraavia:


title: Suomen Kuljetus ja Logistiikka SKAL

text: Suomen Kuljetus ja Logistiikka SKAL on maanteiden tavaraliikenteen ja logistisia palveluja tarjoavien yritysten edunvalvontajärjestö Suomessa ja Euroopan unionissa. SKAL on Suomen Yrittäjien toimialajärjestö. Sen päätoimipaikka sijaitsee Helsingissä Pohjois-Haagassa.


title: Suomen Kuljetus ja Logistiikka SKAL

text: SKAL:n organisaatio muodostuu jäsenyrityksistä, paikallisyhdistyksistä, alueyhdistyksistä ja erikoisjärjestöistä, ympäristöyritysten jaostosta sekä logistiikka-, liitännäis-, yhteistyö- ja veteraanijäsenistä. Jäsenkentän muodostaa noin 5 300 kuljetus- ja logistiikka-alan jäsenyritystä. Ylin päätäntävalta on vuosittain kokoontuvalla liittokokouksella sekä kahdeksi vuodeksi valittavalla hallituksella.


title: Suomen Kuljetus ja Logistiikka SKAL

text: Järjestön kustannusyhtiö SKAL Kustannus Oy vastaa muun muassa SKAL:n koulutustarjonnasta ja julkaisee "Kuljetusyrittäjä"-lehteä.


title: Suomen Kuljetus ja Logistiikka SKAL

text: SKAL laskee historiansa alkavaksi vuodesta 1936, jolloin joukko lounaissuomalaisia liikennöitsijöitä perusti Turussa Henkilö- ja Kuorma-autoliikennöitsijäin Liiton (HKL). Perustavassa kokouksessa todettiin, etteivät jo olemassa olleet järjestöt pystyneet ajamaan ammattimaisesti liikennettä harjoittavien yrittäjien asioita riittävän tehokkaasti. HKL:n jäsenyhdistyksiksi liittyivät nopeasti siihenastisen Suomen Autoilijaliiton paikallisyhdistykset. Toimintaa vaikeutti alkuaikoina se, että kaikki kuorma-autoilijat eivät tunteneet uutta liittoa omakseen, koska kuorma-autoilijoita oli jäseninä myös mm. Linja-autoliitossa, Suomen Automobiiliklubissa, Yleisessä Autoliitossa ja Maaseudun Autoliitossa sekä työväenliikkeeseen kuuluneessa Kuljetustyöntekijäin Liitossa.


title: Suomen Kuljetus ja Logistiikka SKAL

text: Sota-aika ja sitä seuranneet pulavuodet lisäsivät kuitenkin autoilijoiden kiinnostusta edunvalvonnallista järjestäytymistä kohtaan. HKL:n seuraajaksi ja sen työn jatkajaksi perustettiin Helsingissä vuonna 1945 Ammattiautoliitto (AAL), johon liittyivät vuoteen 1950 mennessä viimeiset Kuljetustyöntekijäin Liittoon ja Maaseudun Autoliittoon kuuluneet autoilijat. Varsin pian heräsi ajatus uuden liiton jakamisesta taksi- ja kuorma-autoilijoiden kesken. Vuonna 1955 perustettiin Suomen Taksiliitto (STL) ja Suomen Kuorma-autoliitto (KAL), joiden yhdyssiteeksi AAL jäi. AAL:n alajaostoiksi oli muodostunut kuljetusalakohtaisia alajaostoja, jotka rekisteröityivät KAL:n perustamisen jälkeen uuteen järjestöön kuuluviksi erikoisjärjestöiksi. Uuden toimintamallin myötä ne saivat kukin hyvin itsenäisen roolin oman alansa toimintojen kehittämisessä. Yksi jäsenyhdistyksistä, Tavaralinjat ry, erosi KAL:sta vuoden 1987 lopussa ja liittyi myöhemmin – muutettuaan nimensä Logistiikkayritysten Liitto ry:ksi – Palvelutyönantajat ry:n jäseneksi.


title: Suomen Kuljetus ja Logistiikka SKAL

text: Vuonna 2004 Suomen Kuorma-autoliiton liittokokous päätti muuttaa liiton nimen Suomen Kuljetus ja Logistiikka SKAL ry:ksi, koska uuden nimen katsottiin soveltuvan paremmin alan muuttuneeseen toimintaympäristöön. Kyseessä ei enää ollut "pelkkä kuljettaminen" vaan syvällinen perehtyminen toimeksiantajien joskus hyvinkin monimutkaisiin logistisiin toimintoihin.


title: Suomen Kuljetus ja Logistiikka SKAL

text: Järjestön puheenjohtajat olivat aluksi yksin vetovastuussa sen kaikesta toiminnasta. Reino Piira toimi Henkilö- ja Kuorma-autoliikennöitsijäin Liiton johdossa koko sen toiminta-ajan 1936–1945. Ammattiautoliiton vahva mies oli Kaarlo Aitamäki, joka toimi taksi- ja kuorma-autoliikenteen toimintojen jakauduttua Suomen Kuorma-autoliiton puheenjohtajana vuoteen 1970. Vuonna 1952 puheenjohtajan rinnalle valittiin toiminnanjohtaja hoitamaan liiton operatiivista toimintaa; nimike vaihtui myöhemmin toimitusjohtajaksi. SKAL:n toimitusjohtajina ovat toimineet Toivo Ruotsalainen (1955–1984), diplomi-insinööri Seppo Sainio (1984–2007) ja varatuomari Iiro Lehtonen (2007–). Toivo Ruotsalainen oli ensimmäinen henkilö, joka sai liikenneneuvoksen arvonimen ilman yrittäjätaustaa.


title: Suomen Kuljetus ja Logistiikka SKAL

text: Järjestö on julkaissut omaa lehteä vuodesta 1937 lähtien. Henkilö- ja Kuorma-autoliikennöitsijäin Liiton aikana lehti ilmestyi tabloid-kokoisena nimellä Autoilijan Ääni kesään 1941 saakka. Sotien jälkeen Ammattiautoliitto alkoi julkaista vuonna 1945 Ammattiautoilija-lehteä, johon kuului alusta lähtien myös ruotsinkielinen osuus. Suomen Kuorma-autoliitto ja Suomen Taksiliitto julkaisivat lehteä yhdessä vuosina 1956–1973, jolloin Taksiliitto perusti oman Taksi-lehden. Julkaisuyhteistyön päätyttyä Ammattiautoilija-lehden nimi muutettiin Kuljetusyrittäjäksi. Lehti toimii tiedotuskanavana jäsenkunnalle, ja lisäksi erikoisjärjestöt julkaisevat satunnaisesti omia lehtiään. Vuonna 1993 perustettiin SKAL Kustannus Oy, jonka vastuulle siirrettiin järjestön koko julkaisutoiminta. Aikaisempien kiertokirjeiden ja järjestötiedotteiden tilalle viestintään on 2000-luvulla tullut voimakkaasti sosiaalinen media.


title: Suomen Kuljetus ja Logistiikka SKAL

text: SKAL:lla on kymmenen alueyhdistystä, jotka huolehtivat jäsentensä edunvalvonnasta omilla maantieteellisillä alueillaan. SKAL:n alueyhdistykset:Erikoisjärjestöt antavat jäsenilleen koulutusta, järjestävät tapahtumia ja ovat aktiivisesti mukana alansa lainsäädäntötyössä. SKAL:n Erikoisjärjestöjä ovat Elintarvikealan Kuljetusyrittäjät, Metsäalan Kuljetusyrittäjät sekä vuonna 2011 perustettu SKAL suoritealat, johon yhdistyivät Suomen Säiliöautoliito ja Ulkomaan- ja Sopimusliikenteen Kuljetusyrittäjät USL.


title: Rein (suku)

text: Rein on suomalainen, Pohjanmaalta polveutuva suku, joka on tullut tunnetuksi pappis- ja sivistyssukuna. Sen tunnetuin haara on aateloitu vuonna 1856. Samaan sukuun kuuluu myös Reinilä-, Reinius- ja Reini-nimisiä sukuhaaroja.


title: Rein (suku)

text: Suvun kantaisänä on perinteisesti pidetty vuonna 1684 kuollutta Henrik Antinpoika Reiniä, joka oli varakas maanviljelijä ja omisti Isonkyrön Palon kylässä Reinilän talon. Sukututkija Tor Carpelan onnistui vuonna 1939 julkaisemassaan tutkimuksessa jäljittämään vielä hänen sata vuotta aiemmin eläneen isoisoisänsä Pertti Olavinpojan, joka puolestaan oli isäntänä Isonkyrön Topparlan kylässä Punkarin tilalla. Suvun haarat polveutuvat Henrik Reinin viidestä pojasta ja yhdestä tyttärestä hänen avioliitostaan vauraan naapuritalon tyttären Aune Krekintytär Penttalan kanssa. Myöhemmät Rein-nimellä tunnetut ovat keskimmäisen pojan, Henrik Reinin jälkeläisiä. Vanhimman pojan (Thomas Rein) jälkeläisiin hänen ensimmäisestä avioliitostaan kuuluu "Reinilä"-niminen suku Isonkyrön Palonkylässä ja toisesta avioliitostaan "Nikula"-niminen suku Isonkyrön Lehmäjoella. Toiseksi nuorimman pojan (Matti Reinius) jälkeläiset käyttivät nimeä "Reinius". Toiseksi vanhimmasta pojasta Yrjänästä polveutuu talon nimen mukaan "Karhu"-nimeä käyttänyt talonpoikaissuku Isonkyrön Heikkolan kylässä ja nuorimmasta pojasta Juhosta talon nimen mukaan "Tuuri"-nimeä käyttänyt talonpoikaissuku Lehmäjoella.


title: Rein (suku)

text: Historian professori Gabriel Rein aateloitiin syyskuussa 1856 ja hänen sukunsa introdusoitiin Suomen ritarihuoneelle seitsemän vuotta myöhemmin numerolla 232. Aatelisen sukuhaaran tunnuslause kuuluu "Urdar ordi kver engi mar" ("Urdin sanaa ei kyseenalaista kukaan").


title: Rein (suku)

text: Aateliseen sukuhaaraan kuuluvien nimet on kursivoitu.


title: Rein (suku)

text: Valtakunnansovittelija Jorma Reini on eri sukua.


title: Raskaan liikenteen vertaistuki

text: Suomen Kuljetus ja Logistiikka SKAL ry tarjoaa kaikille raskaan liikenteen ammattilaisille vertaistukipalvelun. Vertaistuki tarkoittaa kuuntelevaa korvaa, apua ja ammatillista tukea erityisesti onnettomuuteen joutuneille kuljetusalan ammattilaisille. Raskaan liikenteen vertaistukipalvelu perustuu vertaistukihenkilöihin, jotka ovat pääasiassa SKAL:n jäsenyrittäjiä. Vertaistukihenkilöverkosto kattaa koko Suomen.


title: Raskaan liikenteen vertaistuki

text: SKAL järjestää vertaistukihenkilöille yhteisiä koulutustapaamisia, joissa annetaan myös keinoja omaan jaksamiseen.


title: Raskaan liikenteen vertaistuki

text: Onnettomuuden sattuessa raskaan liikenteen kuljettaja tai yrittäjä (tai hänen läheisensä) voi soittaa Autoliiton Tiepalvelunumeroon 0200 8080, joka päivystää viikon jokaisena päivänä vuorokauden ympäri. Tästä numerosta soitto ohjataan lähimmälle SKAL:n vertaistukihenkilölle.


title: Chengden kesäpalatsi

text: Chengden kesäpalatsi () on Qing-dynastian (1644–1911) aikainen kesäasunto Chengden kaupungin lähistöllä Hebein maakunnassa Kiinassa. Kesäpalatsi rakennettiin 1703–1792. Rakennusaikana mongolialaiset heimot kapinoivat Tienšanin vuoriston pohjoispuolella, jolloin dynastian hallinto lähetti joukkonsa kukistamaan kapinoinnin. Vuonna 1755 saavutetun voiton kunniaksi samana vuonna kesäasunnon lähistölle valmistui Puningin temppeli. Unesco lisäsi kesäasunnon maailmanperintöluetteloon vuonna 1994.


title: Anssi Pyykkönen

text: Anssi Pyykkönen (s. 13. huhtikuuta 1983) on suomalainen salibandypelaaja. Hyökkääjänä pelaava Pyykkönen edustaa Salibandyliigassa pelaavaa Trackersia.


title: Anssi Pyykkönen

text: Hyrynsalmella syntynyt Pyykkönen on edustanut urallaan ennen Trackersia vain Kajaanin Papasta. Kaukalopallon ja jääkiekon salibandyyn vaihtanut Pyykkönen oli nostamassa Papasta kahdesti II-divisioonasta I-divisioonaan.


title: Perniön yhteiskoulu

text: Perniön yhteiskoulu on perustettu vuonna 1927 ja rakennettiin 1400-luvun Pyhän Laurin Kirkon läheisyyteen. Koulussa on noin 200 oppilasta. Nykyinen rehtori on Arttu Karhulahti.


title: Perniön yhteiskoulu

text: Perniön yhteiskoulu toimi alun perin yksityiskouluna vuosina 1927-1971. Omistajana toimi Perniön yhteiskoulun kannatusyhdistys. Rehtorina toimisivat 1927-1929 Maija Blomberg, 1929-1932 Liisa Ketonen, 1932-1933 Kyösti Siljander, 1933-1937 Kyösti Salokas, 1937-1970 Alli Jäntti, 1970-1971 Osmo Viitanen.


title: Nycopensis

text: Nycopensis (myös muodossa Nykopp) on suomalainen, Ruotsista polveutuva suku. Kantaisä Laurentius asui Nyköpingin kaupungissa 1500-luvun loppupuolella ja 1600-luvun alussa. Hänen kaksi poikansa Nicolaus ja Andreas muodostivat sukunimen Nycopensis kaupungin latinalaisesta nimestä, eli Nycopia. Suomessa on myös esiintynyt toinen, nuorempi suku, joka on käyttänyt nimiä "Nycop" ja "Nykopp".


title: Bagulalit

text: Bagulalit ovat Venäjään kuuluvan Dagestanin länsiosassa asuva pieni vuoristolaiskansa. He puhuvat andilaisiin kieliin kuuluvaa bagulalia sekä avaaria ja venäjää. Uskonnoltaan bagulalit ovat sunnalaisia muslimeja. Heidän lukumääräkseen arvioidaan 5000–7000 henkeä.


title: Bagulalit

text: Nimitys "bagulal" (багвалал) on peräisin avaarista. Toisinaan sitä on käytetty myös lähistöllä asuvista tindaleista. Bagulaleilla ei ole yhteistä omakielistä nimitystä, vaan he kutsuvat itseään kotikyliensä mukaan.


title: Bagulalit

text: Bagulalit elävät Kaukasusvuoristoon kuuluvan Bogosin harjanteen pohjoispuolella Andijskoje Koisu -joen varrella. Heidän asuttamiaan kyliä ovat Tsumadan piiriin kuuluvat Huštada, Tlondoda, Kvanada ja Gimerso sekä Ahvahin piirin Tlibišo ja Tlissi. Siirtolaisina bagulaleja asuu Kizljarin, Hasavjurtin ja Kiziljurtin piireissä. Yhtenäisen ryhmän he muodostavat Kiziljurtin piirin Tšalon kylässä.


title: Bagulalit

text: Pohjoisessa bagulalien naapureita ovat karatat ja ahvahit, kaakossa tindalit sekä lännessä tšamalalit ja godoberit. Karatalainen ja ahvahilainen kulttuurivaikutus on voimakkainta Gimerson, Kvanadan, Tlissin ja Tlibišon kylissä, tindiläinen Huštadassa ja Tlondodassa.


title: Bagulalit

text: Vuonna 1869 bagulaleja laskettiin olleen 1989, vuonna 1886 2807 ja vuonna 1926 3301 henkeä. Myöhemmissä väestönlaskennoissa heidät luettiin avaareiksi. Venäjän vuoden 2002 väestönlaskennassa rekisteröitiin vain 40 bagulalia ja 57 bagulalin kielen puhujaa. Kylien väestökirjanpidon mukaan heitä on yli 5000 ja eräiden arvioiden mukaan 7000 henkeä.


title: Bagulalit

text: Bagulalin kieli kuuluu dagestanilaisten kielten avaarilaisen ryhmän andilaiseen haaraan. Sen lähimmät sukukielet ovt tindi ja tšamalali. Kieli jakautuu kolmeen murreryhmään.


title: Bagulalit

text: Äidinkieli toimii yhteisön suullisen kanssakäymisen välineenä. Sivistyskielinään bagulalit käyttävät avaaria ja venäjää. Avaari toimii opetuskielenä koulujen alaluokilla. Ylemmillä luokilla opetus tapahtuu venäjäksi ja avaaria opiskellaan aineena. Nykyään avaarin käyttö on lisääntymässä. Bagulalin asema puhekielenä on kuitenkin vahva varsinkin kansan perinteisellä asuinalueella.


title: Bagulalit

text: Bagulalit ovat alueensa kantaväestöä. Ensimmäisellä vuosituhannella eaa. he kuuluivat Didurin liitovaltioon ja myöhemmin Didon liittokuntaan. Nimitys "bagulal" esiintyy historiallisissa lähteissä ensimmäisen kerran 1700-luvulla.


title: Bagulalit

text: Vuonna 1813 solmitussa Gulistanin rauhassa bagulalien asuinalue liitettiin Venäjän keisarikuntaan. He osallistuivat aktiivisesti Šamilin johtamaan vuoristolaisten itsenäisyystaisteluun. Kaukasian sodan päätyttyä alue kuului Andin piirikuntaan ja vuodesta 1921 lähtien Dagestanin ASNT:hen.


title: Bagulalit

text: Bagulalien perinteisiä elinkeinoja ovat kyntöviljely, puutarhanhoito, viininviljely, mehiläistenhoito ja laiduntamiseen perustuva lampaanhoito. Viljelykasveja olivat kaura, vehnä, maissi, herne ja pavut, puutarhakasveja sipuli, valkosipuli, kurpitsa, porkkana sekä myöhemmin punajuuri, kaali, kurkut, tomaatit ja erilaiset maustekasvit. Lisäksi kasvatettiin viinirypäleitä, persikoita, omenia, päärynöitä, luumuja, aprikooseja ja saksanpähkinöitä. Lampaat ajettiin talven ajaksi Terekin ja Sulakin alankoseuduille ja kesäksi vuorille. Muita kotieläimiä olivat naudat, hevoset, aasit ja muulit. Karjanhoidon tuotteita vaihdettiin viljaan ja muihin tuontitavaroihin.


title: Bagulalit

text: Perinteisiä käsityöammatteja ovat kankaiden kudonta, huovan valmistus, puun, metallin, nahkan ja kiven käsittely sekä savenvalanta. 1930-luvulla perustettiin lampaanhoitoon erikoistuneita kolhooseja, joista monet osoittautuivat tappiollisiksi. Nykyään suuren ongelman muodostaa kylien liikaväestö ja varsinkin nuorten miesten työttömyys.


title: Bagulalit

text: Taloutta leimaa viljelysmaan puute, joka puolustuksellisten seikkojen ohella on vaikuttanut asutuksen muotoutumiseen. Ahtaasti rakennetut linnoitetut kylät sijaitsivat vuorten vaikeapääsyisillä etelärinteillä. Kaksi- tai kolmikerroksisissa kivitaloissa oli savella peitetty maalattia, savitiilinen tasakatto, pienet ikkunat ja matalat ovet. Sukukunnittain muodostuneita kapeiden katujen jakamia kortteleita yhdisti moskeija, vesilähde ja kyläkunnan kokoontumispaikka. Nykyään kaksi- tai puolitoistakerroksiset, puutarhan ja talousrakennuksien ympäröimät talot rakennetaan yleensä tasangolle.


title: Bagulalit

text: Perinteinen miesten puku käsitti kotikutoisesta kankaasta valmistetun tumman paidan, nilkkoihin kapenevat tummat housut, puolipitkän takin sekä talvisaikaan lampaannahkasta valmistetun turkin. Päässä pidettiin lampaannahkaista karvalakkia. Juhlapukuna toimi patruunataskuilla varustettu tšerkessiläispuku. Alle nelikymmenvuotiaat miehet ajelivat tukkansa jättäen parran ja viikset. Naisten pukuun kuului pitkä musta tunikan kaltainen paita, pitkät tummat housut, tumma peite, hopearenkaiden koristama musta nahkapäähine sekä nahkasta, huovasta tai kutomalla valmistetut saappaat. Talvella naiset pitivät samanlaista lammasturkkia kuin miehet. Nykyään perinteisen kansanpuvun aineksia voi nähdä vain vanhuksilla tai kansanperinneryhmien esiintymisissä.


title: Bagulalit

text:
Ruokavalion perustana oli happamaton leipä, keitetyt pavut ja erilaiset puurot. Suosittuja ruokalajeja olivat lihan tai maidon kanssa syöty hinkal, erilaiset piirakat ja lihaliemi. Maidosta valmistettiin voita, rahkaa ja juustoa. Lihaa syötiin paistettuna ja keitettynä, kuivattuna sekä makkaroiksi valmistettuna. Erityisen suosittua oli lampaanliha ja -rasva. Lisäksi syötiin villieläimiä ja lintuja sekä lääkintätarkoituksissa hevosenlihaa. Aikaisemmin valmistettiin myös verimakkaraa ja juotiin vastateurastettujen eläinten verta. Nykyään yleisimpiä ruokalajeja ovat lihan kera syöty hinkali ja lammaskeitto šurpa. Perinteinen juoma on itäneistä vehnänjyvistä ja talkkunasta valmistettu alkoholipitoinen "mer".
Patriarkaalisen yhteiskuntajärjestyksen perustana oli sukuyhteisö eli "tuhum" ja kyläyhteisö eli "džamaat". Avioliitot olivat yleensä endogaamisia ja perheet pieniä. Naisten ja miesten tehtävät olivat tarkasti jakautuneet. Erikoisen ilmiön muodostivat naisilta kielletyt ”miesten talot”, joissa miehet viettivät 15–20 hengen ryhminä kaksi tai kolme talvikuukautta. Tapakulttuuriin kuului vanhempien kunnioittaminen, naapuriapu ja korostettu vieraanvaraisuus. Oikeusjärjestys perustui tapaoikeuteen ja islamilaiseen lakiin. Verikosto säilyi osittain 1930-luvulle saakka.


title: Bagulalit

text: Kansalla on rikas laulu- ja tanssiperinne. Tansseja säestävät kaksi- tai kolmikielinen näppäilysoitin pandur, tamburiini sekä oboen kaltainen puhallinsoitin zurna. Laulut esitetään etupäässä avaariksi. Suullinen kansanperinne käsittää myös sananlaskuja, legendoja ja satuja. Kalenterijuhlista tärkein on maaliskuussa vietettävä kyntöjuhla.


title: Bagulalit

text: Bagulalit kääntyivät muslimeiksi 1300-luvulla. Lopullisesti islaminusko vakiintui 1800-luvulle mennessä. Huštadan kylän moskeija toimi läpi koko neuvostoajan. Nykyään moskeijoita on jokaisessa kylässä. Islamin rinnalla säilyneitä perinteisiä uskomuksia ovat luonnonhenkien, pyhimysten, esi-isien ja taivaankappaleiden kunnioittaminen sekä usko taikuuteen.


title: Bagulalit

text: Neuvostoaikana jokaiseen bagulalikylään rakennettiin koulu, kirjasto, kulttuuritalo ja ensiapuasema. Kylissä on sähkö ja puhelin, kodeissa radiot ja televisiot. Paikallisia merkkihenkilöitä ovat koulujen pitkäaikaiset opettajat sekä muutamat tieteen saralla ansioituneet bagulalit.


title: Koristekasvi

text: Koristekasvit ovat koristetarkoituksiin viljeltyjä kasveja. Avomaalla, esimerkiksi puutarhoissa ja puistoissa, viljellyt koristekasvit jaetaan yksivuotisiin koristekasveihin eli "annuelleihin", monivuotisiin koristekasveihin eli perennoihin, koristepensaisiin ja koristepuihin. Omaksi ryhmäkseen voidaan erottaa myös syksyllä istutettavat sipulikukat, jotka kukkivat seuraavana keväänä tai alkukesällä. Sisätiloissa pidettäviä koristekasveja eli huonekasveja ovat ruukkukasvit ja leikkokukat.


title: Bridgeview

text: Bridgeview on kunta ("village") Cookin piirikunnassa Illinois’ssa Yhdysvalloissa. Se sijaitsee noin 20 kilometriä luoteeseen Illinois’n suurimman kaupungin Chicagon keskustasta The Loopista. Kylän väkiluku on 15 006 (2009 arvio).


title: Bridgeview

text: Bridgeview on rakennettu intiaanien vanhan kulkureitin varrelle. Ensimmäinen pysyvä asutus rakennettiin 1830-luvulla. 1870-luvulla saksalaiset ja italialaiset uudisasukkaat muuttivat alueelle viljelemään maata ja 1920-luvulla, jolloin teollisuus alkoi syrjäyttää maataloutta, alueelle muutti alankomaalaisia. Bridgeview sai oman kunnallishallinnon vuonna 1947. Nimi viittaa läheiseltä Harlem Avenuen sillalta alueelle aukeavaan näkymään.


title: Bridgeview

text: Jalkapallojoukkue Chicago Fire (MLS) pelaa kotiottelunsa Bridgeview’ssa sijaitsevalla 22 000 -paikkaisella Toyota Parkilla. Stadion on kunnallishallinnon omistama ja hallinnoima.


title: Viktor Ekbom

text: Viktor Ekbom (s. 1. kesäkuuta 1989 Falköping, Ruotsi) on ruotsalainen jääkiekkopuolustaja, joka pelaa SHL-joukkue Frölunda HC:ssä. Hän on pelityyliltään puolustava puolustaja.


title: Viktor Ekbom

text: Ekbom on IFK Falköpingin kasvatti, mutta hän siirtyi jo juniorina Skövde IK:hon. Ekbom pelasi seurassa ensimmäiset miesten peleinsä jo 16-vuotiaana Ruotsin kolmanneksi korkeimmalla sarjatasolla I-divisioonassa kaudella 2005–2006. Kaudeksi 2007–2008 hän siirtyi Linköpings HC:n J20-junioreihin. Ekbom pelasi debytoi samalla kaudella myös miesten peleissä pelattuaan yhdeksän ottelua lainalla Ruotsin toiseksi korkeimmalla sarjatasolla HockeyAllsvenskan-joukkue IK Oskarshamnissa. Kauden 2008–2009 hän vietti siellä suurimmaksi osaksi tehden 29 runkosarjaottelussa tehot 2+4=6. Ekbom debytoi kauden aikana myös Linköpingin Elitserien-joukkueessa tehden 14 runkosarja- ja viidessä playoff-ottelussa yhden syöttöpisteen.


title: Viktor Ekbom

text: Pittsburgh Penguins varasi Ekbomin kuudennella kierroksella 181. pelaajana . Varsinaisella Elitserienin tulokaskaudellaan 2009–2010 hän teki 47 runkosarja- ja 12 playoff-ottelussa kaksi syöttöpistettä. Seuraavan kauden 2010–2011 jälkeen Ekbom siirtyi loppukevääksi amatööritry-out -sopimuksella AHL-joukkue Wilkes-Barre/Scranton Penguinsiin, jossa hän pelasi kolme runkosarjaottelua ilman tehopisteitä.


title: Viktor Ekbom

text: Kaudeksi 2011–2012 Ekbom siirtyi kaksivuotisella sopimuksella SM-liigajoukkue Tapparaan. Hänen kautensa jäi kuitenkin varsin vaisuksi ja Ekbom teki 44 runkosarjaottelussa tehot 1+3=4. Hänen sopimuksensa purettiin toukokuussa 2012. Ekbom siirtyi kaudeksi 2012–2013 jatkamaan uraansa vuoden mittaisella sopimuksella Saksan DEL-liigan EHC Müncheniin.


title: Viktor Ekbom

text: Ekbom palasi kaudeksi 2013–2014 kotimaahansa ja siirtyi kaksivuotisella sopimuksella SHL:n (ent. Elitserien) nousijajoukkue Örebro HK:n riveihin. Kaudella 2014–2015 hän teki Ruotsin pääsarjatason yhden kauden piste-ennätyksensä tehoilla 1+12=13, joilla Ekbom oli joukkueensa tehokkain puolustaja Johan Motinin ja Jakub Krejčíkin kanssa. Joulukuussa 2014 hän teki kolmivuotisen jatkosopimuksen Örebron kanssa. Kaudella 2015–2016 Ekbom nousi joukkueen varakapteeniksi. Kaudella 2016–2017 hän toimi Örebron kapteenina, mutta Ekbomin kausi jäi vain 34 ottelun mittaiseksi loukkaantumisen vuoksi. Kautta 2017–2018 hän ei aloittanut joukkueen kapteenistossa, mutta palasi varakapteeniksi helmikuussa 2018.


title: Viktor Ekbom

text: Kaudeksi 2018–2019 Ekbom siirtyi kaksivuotisella sopimuksella Frölunda HC:hen.


title: Viktor Ekbom

text: Ekbom pelasi alle 20-vuotiaiden MM-kilpailuissa vuonna 2009, jolloin hän voitti hopeaa. Yhteensä Ekbom on pelannut 20 nuorten ja yhdeksän poikien maaottelua.


title: Viktor Ekbom

text: Ruotsin A-maajoukkueessa Ekbom on pelannut kuusi ottelua ilman tehopisteitä. Hän teki A-maajoukkuedebyyttinsä Euro Hockey Challengessa 2. huhtikuuta 2016 Trenčínissä Slovakiaa vastaan. Ekbom aiheutti ottelun toisessa erässä vastustajaa koukkaamalla Slovakialle rangaistuslaukauksen, mutta Slovakia ei kuitenkaan onnistunut menemään yrityksellään johtoon ottelun ollessa lukemissa 2–2. Ruotsi lopulta voitti ottelun lukemin 3–4.


title: Hyvä poika

text: Hyvä poika on vuonna 2011 valmistunut Zaida Bergrothin toinen pitkä elokuva.


title: Hyvä poika

text: Elokuva on kuvattu käsivaralla kahdella pienellä kameralla.Iltalehden Tuomas Riskala toteaa raikkaana draamakomediana alkavan elokuvan muuttuvan loppua kohti aina vain tummasävyisemmäksi psykodraamaksi. Tunnelman ja tyylilajin muutos on ihailtavan joustavaa ja orgaanista, eikä elokuva päästä missään vaiheessa otteestaan, hän analysoi ja lisää tapahtumien koskettavan ja kouraisevan samaan tapaan kuin Zaida Bergrothin kiitetyssä esikoisteoksessa Skavabölen pojat.


title: Hyvä poika

text: "Hyvä poika" on Ilta-Sanomien Tarmo Poussun mukaan "intiimi ja intensiivinen elokuva, jonka henkilöt tuntuvat kaikessa särmikkyydessään tavattoman tosilta." Ohjaaja Bergroth kykenee hänen mukaansa kasvattamaan jännitettä tasaisesti eikä päästä tarinaa karkaamaan käsistä edes lopun dramaattisissa käänteissä.


title: Hyvä poika

text: Kulttuurivihkojen Eero Hirvenoja kirjoitti, että "Bergrothin elokuvassa tunteet käyvät ylikierroksilla, mutta ohjaajan ja Jan Forsströmin psykologisesti johdonmukainen käsikirjoitus pitää kokonaisuuden kasassa"..


title: Hyvä poika

text: Nyt-liitteessä Leena Virtanen kutsuu "Hyvä poikaa" pienen mittakaavan elokuvaksi, jossa on iso lataus. "Sen rytmitys on musikaalisen tarkkaa, ja kuvaus tasapainoilee rauhan ja levottomuuden välillä, kuten juuri tähän elokuvaan sopii", hän kirjoittaa.


title: Hyvä poika

text: Uusisuomi.fi:n Mikko Piela katsoo, että Zaida Bergrothin toinen pitkä elokuva on harvinaisen onnistunut kesäinen draama, jossa näyttelijätäräidin ja hänen poikansa kieroutunut suhde "myllertyy hallitun intensiivisesti kohti tummasävyistä tragediaa".


title: Yleisurheilu kesäolympialaisissa 1912 – miesten 10 000 m

text: Tukholman olympiakisojen miesten 10 000 metrin juoksuun osallistui 30 urheilijaa. Kilpailupäivät olivat 7. ja 8. heinäkuuta. Kilpailun voitti Hannes Kolehmainen.


text: Jokaisesta erästä viisi nopeinta loppukilpailuun.


text:
1. erä
2. erä
3. erä


title: Nerjan luolat

text: Nerjan luolat Espanjan etelärannikolla Andalusiassa Nerjan kaupungissa löytyivät 1959, kun viisi koulupoikaa jahtasi lepakoita, joiden he olivat nähneet tulevan luolasta. Luolat sijaitsevat Espanjan aurinkorannikolla noin 55 kilometriä Malagasta itään.


title: Nerjan luolat

text: Luolissa on asunut ihmisiä 6 000 vuotta sitten, ja sieltä on löytynyt heidän luurankojaan. Niitä on asetettu esille vitriineihin. Tippukiviesiintymät kuuluvat Euroopan hienoimpiin. Luolat löytäneille pojille, nykyisin iäkkäille miehille, on muutama vuosi sitten myönnetty pieni eläke, sillä luolat tuottavat paikkakunnalle turistivirtojen ansiosta runsaasti tuloja. Luolastoa ei ole vielä tutkittu perin pohjin, vaan sieltä saattaa löytyä uutta.


title: Nerjan luolat

text: Sittemmin luolista on löytynyt neandertalin ihmisten maalaamiksi tunnistettuja hylkeitä esittäviä maalauksia, joiden ympärillä oleva orgaaninen aines on vuonna 2012 Miamissa tehdyissä tutkimuksissa todettu olevan 42 300–43 500 vuoden takaa. Neandertalilaisten ei ole aiemmin tiedetty tehneen maalauksia, vaan ne on liitetty Homo sapiensiin.


title: Elma ja Liisa

text: Elma ja Liisa on Pamela Tolan ja Pihla Viitalan tekemä ja käsikirjoittama lyhytelokuva, jonka ensi-ilta oli 8. huhtikuuta 2011. Teemaltaan se sivuaa elokuvaa Thelma ja Louise.


title: Elma ja Liisa

text: "Elma ja Liisa" lanseerasi Finnkinon teattereissa uuden elokuvanäytösmallin. Sen myötä lyhyiden elokuvien esittäminen on määrä tehdä pysyväksi. Lyhyiden filmien pitäminen ohjelmistossa onnistuu paremmin kuin pitkien, koska niissä kilpailu esityspaikoista ei ole yhtä kova. Lyhytelokuva hinnoitellaan normaalippua edullisemmaksi.


title: Haarukkalevä

text: Haarukkalevä ("Furcellaria lumbricalis") on merissä elävä usein punainen levä. Sen elinaluetta ovat Eurooppa ja Lounais-Aasia. Haarukkalevä on haarukkamainen punalevä, joka kasvaa noin 10 cm korkeaksi. Itämeressä sitä kasvaa punalevävyöhykkeen syvyydessä kivialustoilla.


title: Darja Klišina

text: Darja Igorevna Klišina (, s. 15. tammikuuta 1991 Tver) on venäläinen pituushyppääjä. Hän on voittanut urallaan MM-hopeaa, EM-pronssia ja kahdesti sisäratojen EM-kultaa. Lisäksi hän on voittanut junioreiden Euroopan-mestaruuden sekä maailmanmestaruuden.


title: Darja Klišina

text: Klišinan ennätys on 705 cm, jonka hän hyppäsi Ostravassa 17. heinäkuuta 2011. Sisäradoilla hän on hypännyt 701 cm Göteborgissa 2. maaliskuuta 2013.


title: Darja Klišina

text: Darja Klišinan perheessä ei harrastettu juurikaan ammattiurheilua, vaikka hänen isänsä oli nuoruudessaan hypännyt korkeutta 215 cm. Hän aloitti urheilun lentopallon parissa seitsemän vuotiaana. Lajivalintaan vaikutti hänen pituutensa, mutta ainoastaan neljän vuoden jälkeen hän siirtyi yleisurheiluun. Monien venäläisnuorien tapaan Klišina harjoitteli aluksi seitsenottelua, mutta pian hänen lahjakkuutensa juoksu- ja hyppylajeissa huomattiin.


title: Darja Klišina

text: 13-vuotiaana hänen piti muuttaa yleisurheilun perässä Tveristä Moskovaan. Siirtyminen ammattilaiseksi oli Klišinan mukaan ainoa tapa kehittyä pituushypyssä. Kaksi vuotta ammattilaisuuden jälkeen hän voittikin nuorten Venäjän-mestaruuden tuloksella 633 cm. Hän osallistui myös junioreiden Euroopan seurajoukkueiden mestaruuskilpailuihin, jotka hän voitti.


title: Darja Klišina

text: Klišina voitti ensimmäisen arvokisakultansa alle 18-vuotiaiden MM-kisoissa 2007 tuloksella 647 cm. Seuraavan arvokisamitalinsa hän voitti alle 20-vuotiaiden EM-kisoissa 2009, jolloin hän hyppäsi 680 cm. Vuonna 2010 Klišina hyppäsi hallituloksekseen 687 cm, joka oli kaikkien aikojen toiseksi pisin hyppy juniori-ikäiseltä. Hän jäi vain sentin päähän ennätystä pitävästä Heike Drechsleristä. Samana vuonna Klišina osallistui ensimmäistä kertaa aikuisten arvokisoihin, mutta jäi Dohan sisäratojen MM-kisoissa viidenneksi tuloksella 662 cm. Kesällä 2010 hän rikkoi junioreiden Venäjän ennätyksen hyppäämällä Žukovskissa 703 cm. Klišina karsi myös paikasta Barcelonan EM-kilpailuihin, mutta hän jäi Venäjän karsinnoissa viidenneksi tuloksella 673 cm eikä täten päässyt arvokisoihin. Kyseiset kilpailut olivat hänen ensimmäiset ulkokilpailunsa aikuisten kansallisella tasolla.


title: Darja Klišina

text: Maaliskuussa 2011 Klišina pääsi kuitenkin Pariisin sisäratojen EM-kilpailuihin, joissa hän voitti sentillä portugalilaisen Naide Gomesin. Kesällä 2011 hän osallistui alle 23-vuotiaiden EM-kilpailuihin Ostravassa. Venäjän joukkueenjohto lupasi Klišinalle kisapaikan Daegun MM-kilpailuihin, mikäli hän hyppäisi kisassa hyvin. Hän voitti kilpailun 705 cm kantaneella hypyllä, joka oli hänen uusi ennätyksensä sekä maailmanlistan kauden toiseksi pisin hyppy.


title: Darja Klišina

text: Vuoden 2011 MM-kilpailuissa hän oli seitsemäs tuloksella 650 cm. Hän kärsi pituuden loppukilpailussa jalkavammasta, joka jouduttiin leikkaamaan syyskuussa 2011. Talvella 2012 käydyissä Istanbulin sisäratojen MM-kisoissa hän sijoittui neljänneksi tuloksella 685 cm. Klišina ei päässyt Lontoon olympialaisiin vuonna 2012, mutta seuraavan vuoden halli EM-kisoissa hän voitti EM-kultaa tuloksella 701 cm. Samana vuonna hän selviytyi Moskovan MM-kilpailuihin, joissa hän sijoittui lopulta seitsemänneksi tuloksella 676.


title: Darja Klišina

text: Maaliskuussa 2014 Klišina osallistui sisäratojen MM-kilpailuihin, jotka järjestettiin Sopotissa. Hän oli Ivana Španovićin kanssa ainoa karsintarajan (670 cm) ylittänyt hyppääjä tuloksella 676 cm, mutta loppukilpailussa hän jäi seitsemänneksi tuloksella 651 cm. Zürichin EM-kisoissa 2014 Klišina oli kolmas tuloksella 665. Pekingin MM-kilpailuissa 2015 hän sijoittui kymmenenneksi.


title: Darja Klišina

text: Klišina oli ainut venäläinen yleisurheilija, jolle annettiin oikeus osallistua Rion olympialaisiin 2016 poikkeusluvalla. Kaikkien muiden osanotto estettiin maan harjoittaman dopingin johdosta. Olympialaisten jo alettua Klišinan osallistumisoikeus kuitenkin evättiin, mutta hän valitti hylkäyksestä urheilun kansainväliseen vetoomustuomioistuimeen ja sai osallistumisoikeuden takaisin. Hän sijoittui olympialaisissa yhdeksänneksi tuloksella 663.


title: Darja Klišina

text: Klišina sijoittui Belgradin EM-hallikilpailuissa 2017 neljänneksi tuloksella 684. Saman vuoden Lontoon MM-kilpailuissa hän saavutti hopeaa hypättyään tasan seitsemän metriä.


title: Darja Klišina

text: Vuonna 2011 Klišina sanoi, että vauhdinotto oli hänen suurin ongelmakohtansa, sillä hän ei saanut askeleitaan aina sopimaan lankulle. Esimerkiksi vuonna 2010 hypätty nuorten Venäjän-ennätyshyppy lähti kolmetoista senttiä lankun vahakohdan takaa. Klišinan juoksu- ja hyppytekniikkaa on kuvailtu hiotuksi. Hän on 180 cm pitkä ja painaa 57 kiloa.


title: Darja Klišina

text: Klišinan äiti työskenteli tiede-instituutissa laboratorio-apulaisena ja perheeseen kuului myös isä. Klišina solmi vuonna 2011 markkinointiyhtiö IMG:n kanssa sopimuksen, jonka myötä hänestä on tullut myös monien merkkien tuotekasvo. Esimerkiksi Nike sekä Red Bull ovat sponsoroineet häntä. Hän on tehnyt myös aktiivisesti erilaista PR-työtä. Klišina nousi suuren yleisön tietoisuuteen ulkonäkönsä ansiosta, ja Venäjällä hän on noussut urheiluikonin asemaan. Ulkonäkönsä takia häntä on verrattu Anna Kurnikovaan.


title: Darja Klišina

text: Klišinalla on yliopistotutkinto urheilun hallinnosta."*w = tuulitulos, NJR = Junioreiden Venäjän ennätys"


title: Julija Pidlužnaja

text: Julija Vitaljevna Pidlužnaja (, s. 1. lokakuuta 1988 Jekaterinburg) on venäläinen pituushyppääjä.


title: Julija Pidlužnaja

text: Pidlužnaja voitti pronssia alle 20-vuotiaiden EM-kisoissa 2007 tuloksella 628 cm. Ensimmäisissä aikuisten arvokisoissaan, Pariisin sisäratojen EM-kisoissa 2011, hän voitti pronssia sisäratojen ennätyksellään 675 cm.


title: Julija Pidlužnaja

text: Pidlužnajan ulkoratojen ennätys on 687 cm, jonka hän hyppäsi Tšeboksaryssa 4. elokuuta 2015.


title: Scott Glennie

text: Scott Glennie (s. 22. helmikuuta 1991 Winnipeg, Manitoba, Kanada) on kanadalainen jääkiekkoilija. Hän pelaa NHL-joukkue Dallas Starsin farmijoukkueessa, AHL:n Texas Starsissa.


title: Scott Glennie

text: Brandon Wheat Kings varasi Glennien 29. pelaajana WHL:ään kesällä 2006. Hän pelasi kauden 2006–2007 Manitoban paikallista juniorisarjaa Winnipeg Wildin joukkueessa ja siirtyi seuraavaksi kaudeksi Brandoniin. Tulokaskaudella 16-vuotias Glennie teki pisteet 26+32=58. Hän oli Wheat Kingsin kolmanneksi paras maalintekijä.


title: Scott Glennie

text: Glennien toisesta WHL-kaudesta 2008–2009 jäi 15 ottelua väliin murtuneen kyynärpään takia, mutta hän teki tulokaskauttaan paremmat tehopisteet 28+42=70. Glennie jakoi pisteillä 3+15=18 kevään 2009 pudotuspeleissä joukkueen sisäisen pistepörssin voiton Brayden Schennin kanssa. Hän voitti lisäksi joukkueen sisäisen syöttöpörssin. Dallas Stars varasi Glennien koko NHL:n varaustilaisuuden kahdeksantena pelaajana .


title: Scott Glennie

text: Kaudella 2009–2010 Glennie sijoittui Wheat Kingsin sisäisessä pistepörssissä kolmanneksi ja syöttöpörssissä toiseksi. Hän teki heinäkuussa 2010 kolmivuotisen tulokassopimuksen Dallas Starsin kanssa. Glennie kuitenkin palautettiin harjoitusleirin jälkeen takaisin Wheat Kingsiin, jonka toiseksi paras pistemies hän oli Mark Stonen jälkeen pisteillä 35+56=91. Glennie oli WHL:n pistepörssissä kahdeksas.


title: Scott Glennie

text: Huhtikuussa 2011 Glennie siirtyi loppukevääksi AHL-joukkue Texas Starsiin. Hän pelasi joukkueessa neljä runkosarja- ja kuusi pudotuspeliottelua tehden yhden maalin. Glennie on pelannut pelasi Texas Starsissa vuodesta 2011 lähtien.


title: Scott Glennie

text: Glennie voitti Canada Westernin joukkueessa pronssia alle 17-vuotiaiden World Hockey Challengesta vuonna 2008.


title: Scott Glennie

text: Glennien vahvuudet ovat käsissä ja maalintekotaidoissa. Hän pelaa rightilta.


title: Sanjay Dutt

text: Sanjay Dutt (s. 29. heinäkuuta 1959) on intialainen elokuvanäyttelijä ja -tuottaja, joka tunnetaan työstään hindinkielisessä elokuvateollisuudessa. Hän esiintyi lapsinäyttelijänä vuoden 1972 elokuvassa "Reshma Aur Shera" ja teki debyyttinsä aikuisena elokuvassa "Rocky" vuonna 1981. Tämän jälkeen hän on näytellyt joissakin suosituimmissa hindinkielisissä elokuvissa.


title: Sanjay Dutt

text: 21. maaliskuuta 2013 Intian korkein oikeus tuomitsi Duttin viiden vuoden vankeuteen aseiden laittomasta hallussapidosta liittyen Bombayn pommi-iskuihin 1993.


title: Sanjay Dutt

text: Sanjay Dutt syntyi Mumbaissa. Hänen vanhempansa olivat Bollywood-näyttelijät Nargis ja Sunil Dutt. Dutt kärsi nuorena yhdeksän vuoden ajan huumeriippuvuudesta. Hän meni naimisiin näyttelijä Richa Sharman kanssa vuonna 1987. Sharma kuoli aivokasvaimeen vuonna 1996. He saivat Trishala-nimisen tyttären, joka asuu Yhdysvalloissa. Dutt meni naimisiin malli Rhea Pillain kanssa vuonna 1998 ja he erosivat vuonna 2005. Dutt nai Manyatan vuonna 2008. Manyata Dutt synnytti kaksoset 21. lokakuuta 2010.


title: Fellman

text: Fellman on Etelä-Pohjanmaalta lähtöisin oleva pohjoissuomalainen pappis-, sivistys- ja porvarisuku. Suvussa on kaksi 1900-luvun alussa aateloitua haaraa.


title: Fellman

text: Fellmanin suku yksi Suomen vanhimpia pappissukuja. Suvun kantaisänä pidetään vuonna 1615 kuollutta Iin kirkkoherraa Jacobus Olaita. Hänen jälkeläisiään toimi useassa polvessa pappeina Lapissa. Hänen pojanpoikansa Esaias Mansvetuksenpoika Fellman (1620–1697) oli kuuluisa saamelaisten keskuudessa toiminut pappi ja lähetyssaarnaaja. Hänen vaimonsa kautta suku liittyy Genealogia Sursillianaan. Jo ennen sukunimen Fellman ("tunturimies") käyttöönottoa jotkut suvn jäsenet ovat käyttäneet sukunimeä Björn.


title: Fellman

text: Sukuun kuuluneet senaattoriveljekset Isak ja G. E. Fellman aateloitiin 1902 ja 1904 ja molemmat suvut introdusoitiin ritarihuoneelle vuonna 1904, numeroilla 275 ja 279. Kummankin aatelissuvun vaakunassa on kaksi poroa ja Lapin vaakunasta peräisin oleva nuijamies. Suvun 275 tunnuslauseena on ""Totuus maan perii"" ja suvun 279 ""Koti kuusta kuuleminen"".


title: Anne Dudek

text: Anne Louise Dudek (s. 22. maaliskuuta 1975 Boston, Massachusetts, Yhdysvallat) on yhdysvaltalainen näyttelijä.


title: Anne Dudek

text:
Anne Dudek opiskeli teatteria Northwestern-yliopistossa Chicagossa. Hän aloitti näyttelijän uransa teatterissa 1990-luvun puolivälissä. Dudek esiintyi mm. näytelmissä "Iphigenia in Taurus" ja "Lasinen eläintarha".
Hän teki debyyttinsä Broadwaylla vuonna 2000 näytelmässä "Wrong Mountain".


title: Anne Dudek

text: Saavutettuaan mainetta Broadwaylla Dudek siirtyi näyttelemään televisiosarjoissa ja elokuvissa. Hän vieraili mm. sarjoissa "Täydelliset naiset", "Num3rot" ja "Bones". Dudekilla oli päärooli brittiläisessä komediasarjassa "The Book Group" vuosina 2002–2003. Vuonna 2004 hän esiintyi elokuvassa "White Chicks".


title: Anne Dudek

text: Dudek esitti tri Amber Volakisia sairaalasarjassa "House" sarjan neljännellä tuotantokaudella. Hän vieraili sarjassa uudelleen viidennellä tuotantokaudella. Dudek on esittänyt Francine Hansonia sarjassa "Mad Men" ja lahkojohtaja Alby Grantin vaimoa Luraa sarjassa "Big Love". Vuonna 2010 hän alkoi näytellä sarjassa "Covert Affairs".


title: Anne Dudek

text: Dudek on naimisissa taiteilija Matthew Hellerin kanssa. Heillä on vuonna 2008 syntynyt poika Akiva.


title: Prinssi Williamin ja Catherine Middletonin häät

text: Prinssi William ja Catherine Middleton vihittiin avioliittoon Westminster Abbeyssä perjantaina 29. huhtikuuta 2011.


text: Prinssi William, joka on Yhdistyneen kuningaskunnan kruununperimysjärjestyksessä toinen isänsä Walesin prinssin jälkeen, tapasi Catherine Middletonin ensimmäisen kerran vuonna 2001, jolloin hän ja Middleton opiskelivat St Andrewsin yliopistossa. He kihlautuivat 20. lokakuuta 2010 ja kihlaus julkistettiin 16. marraskuuta 2010. Häiden jälkeen pari jatkaa asumista Angleseyn saarella Walesissa, jossa prinssi William toimii meripelastuspilottina.


text: Häiden suunnittelu ja itse häät keräsivät paljon huomiota medialta. Häät lähetettiin suorana lähetyksenä monissa eri maissa, tätä verrattiin muun muassa prinssi Charlesin ja Lady Diana Spencerin häihin. Häät keräsivät televisioyleisöä yli kaksi miljardia. Huomio keskittyi paljon myös Middletonin aatelittomuuteen.


text: Middletonin hääpuku oli norsunluunvärinen ja siinä oli 270 senttimetrin pituinen laahus. Puvun oli suunnitellut brittiläisen Alexander McQueen -muotitalon suunnittelija Sarah Burton. Päässään Middleton kantoi kuningattarelta lainaksi saamaansa Cartierin tiaraa vuodelta 1936. Williamin bestman oli hänen veljensä, prinssi Harry.


text: Walesin prinssin toimisto Clarence House tiedotti 16. marraskuuta 2010, että Walesin prinssin vanhin poika prinssi William menisi naimisiin pitkäaikaisen tyttöystävänsä Catherine Middletonin kanssa ”keväällä tai kesällä vuonna 2011 Lontoossa”. He kihlautuivat lokakuussa 2010 ollessaan lomalla Keniassa. William antoi Middletonille saman kihlasormuksen, jonka hänen isänsä antoi Williamin äidille, Walesin prinsessa Dianalle. Sormus on 18 karaatin valkokultaa, jossa on 12 karaatin ovaalinmuotoinen safiiri ja 14 reunatimanttia.


text: Prinssi William ja Catherine Middleton tapasivat opiskellessaan St Andrewsin yliopistossa, jossa he molemmat asuivat St Salvator's Hallissa ensimmäisen vuoden aikana. Tämän jälkeen he jakoivat asunnon muiden opiskelijoiden kanssa kaupungissa kahden vuoden ajan.


text: Prinssi William on Walesin prinssin, prinssi Charlesin ja prinsessa Dianan vanhin poika ja kuningatar Elisabet II:n ja prinssi Philipin, Edinburghin herttuan lapsenlapsi. William opiskeli Ludgroven koulussa, Eton Collegessa ja St Andrewsin yliopistossa. Tämän jälkeen hän valmistui Sandhurstin kuninkaallisesta sotakorkeakoulusta. Myöhemmin hän siirtyi ilmavoimiin ja hänestä tuli kokoaikainen pelastushelikopterilentäjä.


text: Catherine "Kate" Middleton on Carole ja Michael Middletonin kolmesta lapsesta vanhin. Hän opiskeli St Andrewin koulussa Pangbournessa, Marlborough Collegessa ja St Andrewsin yliopistossa. Valmistumisensa jälkeen hän työskenteli vaatekaupassa sisäänostajana ja sitten katalogin valokuvaajana vanhempiensa yrityksessä.


text: Vihkimisen jälkeen pariskunta tunnetaan Cambridgen herttuana ja herttuattarena. Kuningatar luovutti heille myös arvonimet Strathearnin jaarli ja kreivitär sekä paroni ja paronitar Carrickfergus.


text: 23. marraskuuta 2010 Clarence House tiedotti, että häät pidetään 29. huhtikuuta 2011 Westminster Abbeyssä. Westminster Abbey on ollut perinteinen kruunajaiskirkko jo vuodesta 1066 lähtien, mutta häitä siellä on pidetty vasta jonkin aikaa. Lisäksi tiedotettiin, että häiden kustannuksista vastaavat kuninkaallinen perhe henkilökohtaisesti ja Middletonin perhe. Turvallisuustoimista ja kuljetuksista aiheutuvat kulut maksoi valtio. Pari esitti toiveen, että häälahjojen sijaan vieraat lahjoittaisivat rahaa hyväntekeväisyyteen. He perustivat "Prinssi Williamin ja Miss Catherine Middletonin hyväntekeväisyysrahaston", joka tukee hyväntekeväisyysjärjestöjä, esimerkiksi Christchurchin maanjäristyksen rahastoa, Kanadan rannikkovartiostoa, Australian pelastushelikoptereita ja Zoological Society of London -seuraa.


text: Alkaen klo 8.15 pääosa häävieraista, Kansainyhteisön maiden kenraalikuvernöörit ja pääministerit ja diplomaattikuntaa saapui Abbey'in. Prinssit William ja Harry saapuivat noin klo 10.15. Seuraavaksi tulevat vieraat olivat muiden maiden kuningasperheiden edustajia. Heidän jälkeensä saapui Middletonin perhe ja viimeiseksi prinssin perhe (prinsessa Anne ja puolisonsa vara-amiraali Timothy Laurence, prinssi Andrew, prinsessa Eugenie, prinsessa Beatrice, prinssi Edward, Wessexin kreivitär, Walesin prinssi Charles ja Cornwallin herttuatar Camilla). Perinteen mukaisesti kuningatar ja Edinburghin herttua ovat viimeiset kuninkaallisen perheen jäsenet, jotka lähtevät Buckinghamin palatsilta. He saapuivat Abbeyyn noin klo 10.45. Morsiamen seurue lähti kirkkoon Goring Hotel -hotellilta. Vihkiminen alkoi klo 11 ja päättyi noin klo 12.15. Vastavihitty pari siirtyi Buckinghamin palatsille seurueessa, johon kuuluvat molempien vanhemmat, muita kuninkaallisen perheen jäseniä, best man ja morsiusneidot. Klo 13.25 hääpari tuli palatsin parvekkeelle tervehtimään väkijoukkoa ja katsomaan ohilentoa, joka tehtiin Avro Lancaster, Spitfire ja Hurricane -lentokoneiden muodostamalla ryhmällä. Niiden jälkeen tuli kaksi Eurofighter Typhoon -konetta ja kaksi Panavia Tornado -konetta.


text: Kuningattaren toimisto St James's Palace tiedotti 5. tammikuuta, että juhla alkaa kello 11.00 paikallista aikaa ja Middleton saapuu kirkolle autolla, ei hevosten vetämillä vaunuilla, kuten kuninkaallisissa häissä on ollut tapana. Reitti kulkee The Mall -katua pitkin Horse Guards Paraden kautta Whitehallille, josta saavutaan kirkolle. Canterburyn arkkipiispa Rowan Williams suoritti vihkimisen. Juhlan jälkeen pari palasi samaa reittiä pitkin kuningattaren pitämälle vastaanotolle Buckinghamin palatsiin. Walesin prinssi tarjosi yksityisen illallisen myöhemmin illalla.


text: Häitä katsoi television ja internetin kautta arviolta noin kaksi miljardia ihmistä. CNN lähetti paikalle 125-henkisen ryhmän häälähetyksen tekemistä varten. Häiden 3D-lähetystä suunniteltiin, mutta sitä ei kuitenkaan toteutettu.


title: Håkan Juholt

text: Håkan Juholt (s. 16. syyskuuta 1962 Oskarshamn, Ruotsi) on ruotsalainen poliitikko. Hänet valittiin Ruotsin sosiaalidemokraattisen työväenpuolueen puheenjohtajaksi 25. maaliskuuta 2011. Juholt on toiminut valtiopäivien jäsenenä vuodesta 1994, ja hän edustaa Kalmarin läänin vaalipiiriä. Hän on toiminut Ruotsin valtiopäivien puolustusvaliokunnan puheenjohtajana 2010 alkaen.


title: Håkan Juholt

text: Juholt aiheutti kohun kun kävi ilmi että hän nosti täysimääräistä kulukorvausta Tukholman asunnostaan, vaikka asui siinä puolisonsa kanssa. Häntä vaadittiin eroamaan kohun takia, mutta hän sai kaikesta huolimatta puolueen päättävän elimen, toimeenpanevan neuvoston tuen. Viestimet ovat kuitenkin spekuloineet erolla. Juholtin vihjaillaan suostuneen eroon, jos neuvosto antaa hänelle luottamuksensa. 21. tammikuuta 2012 Juholt ilmoitti erostaan ja perusteli sitä sillä, että hän on tehnyt virheen. Häntä on arvosteltu koko puheenjohtajauran ajan ja epäilty esimerkiksi kulukorvausten väärinkäytöstä ja puolueen johdolle valehtelemisesta. 27. tammikuuta 2012 puolueen puheenjohtajaksi valittiin Stefan Löfven.


title: Valohait

text: Valohait ("Dalatiidae") on piikkihaikaloihin kuuluva valtamerissä tavattava kalaheimo, jonka lajit elävät yleensä syvissä vesissä.


title: Valohait

text: Valohaiden lajien lukumäärä vaihtelee lähteittäin. Uusimman luokituksen mukaan heimoon kuuluu 7 sukua ja noin 10 lajia. Aikaisemmin alaheimoiksi luokiteltuja taksoneita on erotettu omiksi heimoikseen. Tällaisia ovat "Somniosidae", "Etmopteridae" ja "Oxynotidae". Jos nämä luetaan kuuluviksi valohaiden heimoon on lajimäärä 67.


title: Valohait

text: Valohait ovat pienikokoisia hailajeja ja suurin osa aikuisista on alle puolimetrisiä, pisimmillään hieman alle kaksimetrisiä. Heimoon kuuluu yksi maailman pienimmistä haista, kääpiövalohai, joka kasvaa vain 25 cm:n pituiseksi. Lajeilla on luminoivia elimiä, jotka sijaitsevat yleensä vatsassa. Selkäeviä lajeilla on kaksi ja niissä ei yleensä ole piikkejä. Silmät ovat valohailajeilla suurikokoiset. Suussa on hammasrivejä 16–37 ja alahampaat ovat ylähampaita suuremmat.


title: Valohait

text: Valohaiden heimon lajeja tavataan Atlantin, Intian valtameren ja Tyynenmeren alueella niin kylmistä kuin lämpimimmistäkin vesistä. Lajeissa on sekä rannikon että avomeren kaloja.


title: Vicenza Calcio

text: Vicenza Calcio on italialainen jalkapalloseura, joka on perustettu Vicenzassa, Venetossa 9. maaliskuuta 1902. Se pelaa kaudella 2015–2016 Italian jalkapallon toiseksi korkeimmalla sarjatasolla, Serie B:ssä. Joukkue on pelannut aiemmin myös Serie A:ssa.


title: Vicenza Calcio

text: Joukkue osallistui ensimmäisen kerran Italian mestaruussarjaan vuonna 1911, jolloin se selvisi heti finaaliin. Finaalissa se hävisi US Pro Vercelli Calciolle, joka oli yksi sen hetken menestyksekkäimmistä italialaisseuroista. Kaudelle 1976–77 joukkue hankki riveihinsä Paolo Rossin, joka voitti sarjan maalikuninkuuden kaudella 1977–78 tehden 24 maalia. Samalla kaudella joukkue sijoittuikin Serie A:ssa toiseksi heti Juventuksen jälkeen.


title: Vicenza Calcio

text: Vuonna 1997 joukkue voitti Italian cupin. Viimeksi joukkue on pelannut Serie A:ssa kaudella 2000–2001.


title: ARP (soitinvalmistaja)

text: ARP Instruments, Inc. oli yhdysvaltalainen soitinvalmistaja. Yhtiö tunnetaan lähinnä valmistamistaan analogisista syntetisaattoreista, joita käyttivät useat tunnetut muusikot. ARP:n syntetisaattorit olivat suosittuja 1970-luvulla, mutta yhtiö lopetti toimintansa ajautuessaan konkurssiin vuonna 1981. Yhtiö oli 1970-luvulla Moogin rinnalla suurin yhdysvaltalainen syntetisaattorivalmistaja. Minimoogin ollessa Moogin tunnetuin malli ARP:lla olivat vastaavia malleja ARP Odyssey ja puolimodulaarinen ARP 2600.


title: ARP (soitinvalmistaja)

text: ARP:n valmistamaa ARP 2600 käytettiin Star Wars -elokuvissa. Syntetisaattorilla tehtiin R2-D2:n äänet.


title: President pro tempore (Yhdysvaltain senaatti)

text: President pro tempore on Yhdysvaltain senaatin korkea-arvoisin jäsen. "President pro tempore" on senaatin puheenjohtaja varsinaisen puheenjohtajan eli varapresidentin poissaollessa istunnosta tai tämän hoitaessa Yhdysvaltain presidentin virkaa. Senaatti valitsee "President pro temporen", ja tavanomaisesti valituksi tulee sellainen senaatin enemmistönä olevan puolueen jäsen, jolla on pisin yhtäjaksoinen ura senaattorina.


text: "President pro tempore" on kolmantena Yhdysvaltain presidentin vallanperimysjärjestyksessä varapresidentin ja edustajainhuoneen puheenjohtajan jälkeen.


text: Tammikuusta 2019 "president pro temporena" on toiminut Iowan republikaanisenaattori Chuck Grassley. Häntä edelsi Utahin republikaanisenaattori Orrin Hatch.


title: Tunica molesta

text: Tunica molesta oli kidutuskeino Antiikin Roomassa. Uhrin päällä oleva paita valeltiin syttyvällä vahamaisella aineella, joka sytytettiin tuleen. Rooman keisari Nero teloitti joitakin kristittyjä tällä tavoin.


title: Alexander Urbom

text: Alexander Urbom (s. 20. joulukuuta 1990 Tukholma) on ruotsalainen jääkiekkopuolustaja, joka pelaa SHL-joukkue Djurgårdens IF:ssä. Elite Prospects -sivuston Erik K. Pirin mukaan isokokoinen Urbom tykkää pelata fyysisesti, hän osaa lukea peliä ja sijoittua hyvin. Urbomin hyökkäyspään taidot ovat kuitenkin varsin rajalliset, mutta hänellä on kuitenkin kohtalaisen hyvä laukaus. Urbom on myös käyttökelpoinen alivoimapelaaja.


title: Alexander Urbom

text: Urbom on Hammarby IF:n kasvatti, mutta hän siirtyi jo 14-vuotiaana Djurgårdens IF:ään, jossa Urbom voitti J18 Allsvenskanin mestaruuden keväällä 2008. Seuraavalla kaudella 2008–2009 hän debytoi seuran Elitserien-joukkueessa, jossa Urbom pelasi 28 runkosarjaottelua ilman tehopisteitä. Hän pelasi osan kaudestaan vielä Djurgårdenin J20-junioreissa, joiden varakapteenina Urbom toimi.


title: Alexander Urbom

text: New Jersey Devils varasi Urbomin kolmannella kierroksella 73. pelaajana . Samana kesänä myös WHL-joukkue Brandon Wheat Kings varasi hänet 23. pelaajana . Jo saman vuoden syyskuussa Urbom teki kolmivuotisen tulokassopimuksen Devilsin kanssa. Hän siirtyi kaudeksi 2009–2010 Wheat Kingsiin, jossa Urbom oli tehoilla 12+21=33 joukkueen toiseksi tehokkain puolustaja Colby Robakin jälkeen. Hän myös jakoi Wheat Kingsin pudotuspelien sisäisen tehotilaston voiton Brodie Melnychukin kanssa lukemalla +6. Urbom edusti WHL-kauden jälkeen joukkuetta myös Memorial Cup -lopputurnauksessa, jota Wheat Kings isännöi.


title: Alexander Urbom

text: Kaudeksi 2010–2011 Urbom siirtyi New Jersey Devilsin organisaatioon. Hän pelasi suurimman osan kaudestaan AHL-joukkue Albany Devilsissä, jonka tehokkain puolustaja Urbom oli tehoilla 2+21=23. Hän pelasi myös kahdeksan NHL-ottelua tehden yhden maalin. Urbom debytoi NHL:ssä 5. marraskuuta 2010 vieraissa New York Rangersia vastaan. Hän sai ottelussa jääaikaa 8.57 minuuttia. Urbomin NHL-uran avausosuma syntyi 10. huhtikuuta 2011 Boston Bruinsin Tuukka Raskin taakse. Kaudella 2011–2012 hän pelasi viisi ja kaudella 2013–2014 yhden NHL-ottelun. Urbom pelasi ensimmäisenä mainitulla kaudella myös ssa.


title: Alexander Urbom

text: Lokakuussa 2013 New Jersey Devils asetti Urbomin siirtolistalle, josta Washington Capitals nappasi hänet itselleen. Urbom nostettiin heti Capitalsin NHL-kauden avauskokoonpanoon ja hän pelasi joukkueessa 20 runkosarjaottelua tehopistein 1+1=2, kunnes seura asetti Urbom siirtolistalle tammikuussa 2014. New Jersey Devils nappasi hänet takaisin itselleen. Urbom lähetettiin kuitenkin saman tien farmijoukkue Albany Devilsiin, jossa hän pelasi koko loppukauden.


title: Alexander Urbom

text: Kaudeksi 2014–2015 Urbom siirtyi vuoden mittaisella sopimuksella KHL-joukkue Severstal Tšerepovetsiin. Kaudeksi 2015–2016 hän palasi kotimaahansa ja siirtyi kolmivuotisella sopimuksella Skellefteå AIK:n SHL-joukkueeseen. Urbom voitti joukkueessa kauden päätteeksi hopeaa. Kaudeksi 2016–2017 Skellefteå lainasi hänet Djurgårdeniin. Toukokuussa 2017 seurat pääsivät yhteisymmärrykseen ja Urbom teki Djurgårdenin kanssa vuoden mittaisen jatkosopimuksen, kuten taas vuotta myöhemmin toukokuussa 2018.


title: Alexander Urbom

text: Urbom on pelannut Ruotsin A-maajoukkueessa kolme ottelua tehden yhden syöttöpisteen. Hän teki A-maajoukkuedebyyttinsä 6. marraskuuta 2014 Karjala-turnauksen Leksandissa pelatussa avausottelussa Venäjää vastaan. Urbom sai ottelussa myös syöttöpisteen David Ullströmin tekemään maaliin. Hän on pelannut myös kahdeksan nuorten ja 18 poikien maaottelua.


title: Yön eläjä

text: Yön eläjä on Kate Thompsonin nuortenkirja, joka kertoo nuoren yksinhuoltajaäidin teinipojan kasvutarinan.


title: Yön eläjä

text: Isätön 14-vuotias Bobby on asunut koko ikänsä Dublinissa ja on löytänyt sieltä muutaman ystävän joiden seurassa hän viihtyy. Joukko koostuu kuitenkin kolmesta nuorisorikollisesta, jotka ovat sotkeutuneet autovarkauksiin, varasteluun ja huumeisiin. Bobbysta on coolia että hän on päässyt itseään vanhempien poikien jengiin ja hän oppii pojilta kaiken tuossa elämässä tarpeellisen. Kullakin on roolinsa, Bobbyn tehtävänä on olla huomaamaton varas ja kaikkea epäilyttävää kantava alaikäinen, jota ei voida tuomita iän takia. Kaikki on hänen mielestään hyvin, kunnes hän joutuu muuttamaan äitinsä ja pikkuveljensä kanssa kauas kaupungista maaseudun rauhaan, Clareen, pieneen maaseutukylään. Äidillä on kaksi syytä muuttaa kauas, ensimmäisenä syynä on saada poika pois kaupungin huonoista piireistä ja toinen syy ovat velkojat. Äiti on saanut Bobbyn 14-vuotiaana, eikä suostu kertomaan pojan isästä mitään. Nuorena äidiksi tullut työläisluokan tyttö ei ole ehtinyt kasvaa aikuiseksi eikä äidin rooliin. Nyt itsekin samanikäisenä Bobby alkaa miettiä asiaa.


title: Yön eläjä

text: Talosta johon he kuitenkin muuttavat ilmenee kuitenkin vähä vähältä outoja asioita. Väitetään, että talossa on kauan sitten tapettu lapsi ja myös talon edellinen asukas on kadonnut salaperäisesti. Bobby karkaa useaan otteeseen takaisin Dubliniin. Kaveripiirissä kaikki ei kuitenkaan ole kuten ennen. Bobbya pidetään syyllisenä siihen, että yksi kaveriporukasta joutuu vankilaan, häntä pidetään kielijänä. Hänen tilallaan on uusi nuorempi poika. Bobby yrittää pysyä väkisin mukana, mutta tuloksena on paha riita.


title: Yön eläjä

text: Bobby tutustuu myös naapurissa asuvaan vuokranantajaan perheineen, koska hänen on korvattava työllä pihasta varastamansa edellisen asukkaan, ruotsalaismies Larsin auto. Auto oli tarpeen Dublinin pakoa varten, ja Bobby sattuu löytämään auton avaimet. Varastetuilla autoilla hurjastelu öisi oli ollut poikajoukon harrastuksista se, joka viehätti Bobbya eniten.


title: Yön eläjä

text: Samaan aikaan kun pojan välit kavereihin viilentyvät, alkaa hänelle selvitä mitä Larsille on tapahtunut. Alun perin poliisit sanoivat miehen vain kadonneen ja päättäneen aloittaa uuden elämän muualla, mutta Bobbyn löydettyä miehen päiväkirjan taskusta rahaa, passin, ajokortin ja pankkikortteja, tietää hän ettei mies ole lähtenyt minnekään. Paperien puuttuminen oli poliisien mukaan ollut todiste siitä, että mies on vain lähtenyt passi ym mukanaan.


title: Yön eläjä

text: Jo taloon muutettua vuokranantajan äiti oli puhunut haltijasta, jonka myös Bobbyn pikkuveli näkee. Talo on rakennettu kahden haltijakukkulan väliin haltijoiden polun päälle. Haltijalle piti jättää maitoa ulos, jottei koituisi hankaluuksia. Larsin päiväkirjassa on piirroksia talon koiraluukusta kurkistavasta haltijasta, luukun saranoihin tarttuneita hiuksia ja otteita haltijoista kertovista englanninkielisistä kirjoista. Ruotsiksi kirjoitettua päiväkirjatekstiä hän ei ymmärrä. Poliisit löytävät Larsin jäänteet ja Bobby yhdistää tiedonmuruista mitä on tapahtunut.


title: Yön eläjä

text: Vuokranantajan perheelle työskennellessään Bobby myös löytää tulevan ammatin josta on kiinnostunut ja motivaation irti rikollisuuden ja huumeiden kierteestä.


title: Yön eläjä

text: Kirjan tapahtumat sijoittuvat Irlannin pohjoisosaan. Tapahtumapaikat jakaantuvat kahteen paikkaan, Dublinin suurkaupunkiin ja maalaiskylä-Ennisiin. Dublinin suurkaupunki saasteineen, meluineen, pienine asuntoineen ja rehottavan nuorisorikollisuuden kanssa luovat kovan vastapainon rauhalliselle ja maalaishenkiselle Ennisille, jossa ihmiset ovat hyvinkin rehellisiä ja luottavaisia maalaisihmisiä.


title: Mustaa kultaa

text: Mustaa kultaa on rap-duo JVG:n, "Jare & VilleGalle" -nimellä julkaistu, esikoisalbumi, joka julkaistiin Monsp Recordsin kautta 27. huhtikuuta 2011. Se sijoittui ilmestyttyään suoraan Suomen virallisen listan kärkeen. Albumi myi kultaa 21. kesäkuuta 2011 ja on ylittänyt jo platinarajankin. Albumista julkaistiin vinyyliversio 30. marraskuuta 2011. "Mustaa kultaa" on Monsp Recordsin ensimmäinen albumi, joka on noussut Suomen virallisen albumilistan ykköseksi. Myöhemmin listan ykköseksi ovat nousseet JVG:n toinen pitkäsoitto "jvg.fi" (2012) ja Eevil Stöön ja Koksukoon yhteisalbumi "Fuck Vivaldi" (2012).


title: Mustaa kultaa

text: Huhtikuussa 2010 julkaistiin Jaren & VilleGallen ensimmäinen musiikkivideo "Koutsi hoitaa". Kappale on levyn piiloraita. Albumin ensimmäinen kunnon näytekappale, joka myös päätyi levylle, oli kappale "Holidai". Kappaletta varten kuvattiin musiikkivideo ja se julkaistiin 17. heinäkuuta 2010. Kappaleella vierailee rap-artisti Juno ja sen on tuottanut Janne K. Internetissä levisi myös kappale "Hokitero" jouduttiin jättämään pois levyltä, koska kappaleen taustamusiikki on peräisin Eddie Van Halenin "Right Now" -kappaleesta.


title: Mustaa kultaa

text: Albumin ensimmäinen single "Epoo" julkaistiin 11. lokakuuta 2010. Singlellä vierailee rap-artisti Heikki Kuula ja sen tuotannosta vastaa Coach Beats. Kappaletta varten kuvattiin myös musiikkivideo. Albumin toinen single "Nelisilmä" julkaistiin 2. maaliskuuta 2011. Myös tälläkin kappaleella vierailee Heikki Kuula ja siitäkin kuvattiin musiikkivideo. Kappaleen ovat puolestaan tuottaneet DJPP ja Vakiosäätäjä. Albumin neljäs näytekappale "Häissä" julkaistiin musiikkivideon kera 18. huhtikuuta 2011. Kappaleella vierailee Jääkiekon SM-liigan HIFK -joukkueessa pelaava jääkiekkoilija Siim Liivik nimellä "Märkä-Simo". Kyseinen kappale oli ehdolla Yleisradion kisabiisiksi vuoden 2011 Jääkiekon MM-kisoihin ja jäi äänestyksessä toiselle sijalle. Myöhemmin "Häissä" kappale äänestettiin Suomen Viralliseksi Kesähitiksi. Kappale myi platinaa 20. huhtikuuta 2012.


title: Mustaa kultaa

text: Albumista julkaistiin 2 LP 30. marraskuuta 2011. Se sisältää alkuperäisen 12 ja yhden bonuskappaleen lisäksi yhden uuden kappaleen "Mitä sä siit tiiät (Heeeyyy)" ja sen intrumentaaliversion sekä instrumentaaliversiot kappaleista "Häissä, "Kasarin lapsi", "Nelisilmä" ja "Raiders". Albumi oli ehdolla Emma-gaalassa kahdessa kategoriassa, "Vuoden albumi" ja "Vuoden hiphop- / elektroninen-albumi", joista jälkimmäisen albumi voitti. "Häissä" kappale sai Emma-ehdokkuuden puolestaan kategoriassa "Vuoden biisi".


title: Mustaa kultaa

text: Kappaleet "Häissä" ja "Iha finaalis" löytyvät myös "Leijonat 2011" -kokoelmalta.


title: Nikola Mirotić

text: Nikola Mirotić (s. 11. helmikuuta 1991 Podgorica, Montenegron ST, Jugoslavia) on montenegrolais-espanjalainen koripalloilija.


title: Nikola Mirotić

text: Mirotić pelasi koripalloa Real Madridin juniorijoukkueissa ja nousi kaudeksi 2008–2009 seuran edustusjoukkueeseen. Kaudeksi 2009–2010 hän siirtyi LEB Orossa pelanneeseen CD Maristas-Palenciaan, jonka riveissä hän teki 8,0 pistettä ottelua kohden. Kaudeksi 2010–2011 Mirotić palasi Real Madridin edustusjoukkueeseen.


title: Nikola Mirotić

text: Mirotić siirtyi NBA:han vuonna 2014. Hän pelasi Chicago Bullsissa kausina 2014–2018, kaikkiaan 243 runkosarjaottelua ja 17 pudotuspeliä. Helmikuussa 2018 hän siirtyi New Orleans Pelicansiin.


title: Nikola Mirotić

text: Espanjan maajoukkueessa Mirotić on voittanut Euroopan-mestaruuden 2015 sekä saavuttanut olympiapronssia 2016.


title: Silvola (Vantaa)

text: Silvola () on vanha kylä ja nykyinen pientaloalue Vantaalla Vantaanjoen varrella lähellä Helsingin rajaa.


title: Silvola (Vantaa)

text: Vanhana maarekisterikylänä Silvola käsittää alueita Vantaanjoen molemmilta puolilta. Nykyisin Vantaalla ei ole Silvola-nimistä kaupunginosaa, vaan kylän Vantaanjoen länsipuoliset alueet muodostavat pääosan Kaivokselan kaupunginosasta, kun taas sen Vantaanjoen itäpuolella oleva osa, jossa muun muassa Silvolan tekoallas sijaitsee, kuuluu Ylästön kaupunginosaan. Silvola on kuitenkin käytössä Kaivokselan itäosassa, Vantaanjoen rannalla olevan pientaloalueen nimenä. Alueella toimii Silvolan pientaloyhdistys r.y. Pientaloalueen ja Hämeenlinnanväylän välissä on Silvolan yritysalue, jossa toimii useita suuria autoliikkeitä.


title: Silvola (Vantaa)

text: Kylän alkuperäinen ruotsinkielinen nimi Sillböle johtuu todennäköisesti muinaisruotsalaisesta miehen nimestä "Sille", joka ilmeisesti on lyhentymä nimestä Silvester, Sighlef tai Silvast. Nimen loppuosa "böle" tarkoittaa uudistaloa.


title: Silvola (Vantaa)

text: Silvolan (Sillbölen) kylä oli olemassa jo 1500-luvulla. Kylän tonttialue sijaitsi tuolloin Vantaanjoen itärannalla paikalla nykyisen "Sillböle gårdin" paikalla, Silvolantien varrella.


title: Silvola (Vantaa)

text: Kylän alueen länsiosasta löydettiin vuonna 1744 rautamalmiesiintymä, ja jo samana vuonna alueella aloitettiin kaivostoiminta. Sillbölen kaivos oli toiminnassa ensimmäisessä vaiheessa vuoteen 1770 saakka sekä uudelleen vuodesta 1823 lähtien muutamien keskeytyksin vuoteen 1866 saakka. Sieltä louhittiin kaikkiaan 207 952 kippuntaa eli noin 35 352 tonnia malmia. Kaivoksela on saanut nimensä tästä kaivosalueesta, joka sijaitsee Kaivokselan koulun länsipuolella.


title: Bosnia-Hertsegovinan kansallismuseo

text: Bosnia-Hertsegovinan kansallismuseo sijaitsee maan pääkaupungissa Sarajevossa. Siellä esitellään maan historian vaiheita Illyrian ja Rooman valtakunnan ajoista lähtien. Museossa on näytteillä myös Sarajevon Haggadah, juutalaisten pyhä kirja 1300-luvulta. Sitä voi selata museossa myös elektronisesti.


title: Sarajevon Haggadah

text: Sarajevon Haggadah on 1300-luvulta peräisin oleva juutalaisten pyhä kirja. Sitä säilytetään Bosnia ja Hertsegovinan kansallismuseossa. Se on arvoltaan yksi maailman arvokkaimmista kirjoista. Koodeksin arvoksi on arvioitu lähes miljardi euroa. Kirjan luomiskertomuksessa on maailma kuvattu pallon muotoiseksi. Museossa kirjaa voi selata elektronisesti.


title: Edmund Grindal

text: Edmund Grindal (n. 1519–1583) oli Lontoon piispa, Yorkin ja Canterburyn arkkipiispa Elisabet I hallintokauden aikana.


title: Skakavac

text: Skakavacin vesiputous on Bosnia ja Hertsegovinan korkein vesiputous. Sen pudotus Budovik-vuoren rinteellä on 98 metriä. Putous sijaitsee lähellä Sarajevoa. Nahorevon kylästä putoukselle on tunnin patikkamatka.


title: Lagaan – olipa kerran Intiassa

text: Lagaan – olipa kerran Intiassa () on Ashutosh Gowarikerin ohjaama intialainen Bollywood-elokuva vuodelta 2001. Päärooleja näyttelevät elokuvan tuottaja Aamir Khan ja Gracy Singh. Sivurooleja näyttelevät brittiläiset Rachel Shelley ja Paul Blackthorne.


title: Lagaan – olipa kerran Intiassa

text: Elokuva sijoittuu Champanerin kaupunkiin Brittiläisessä Intiassa vuonna 1893. Kapteeni Andrew Russell (Paul Blackthorne) on määrännyt korkeat verot ("lagaan") paikallisissa kylissä asuville ihmisille, mutta he eivät pysty maksamaan veroja jatkuvan kuivuuden takia. Bhuvanin (Aamir Khan) johdolla he rukoilevat Raja Puran Singhiä auttamaan heitä. Tämä sanoo heille, että valitettavasti häntäkin sitovat Britannian lait.


title: Lagaan – olipa kerran Intiassa

text: Rajan tapaamisen jälkeen kyläläiset näkevät ensimmäisen kerran krikettiottelun. Bhuvan pilkkaa peliä ja päätyy riitelemään brittiläisen virkamiehen kanssa. Russell päättää heti inhota Bhuvania, ja tarjoutuu perumaan veron koko provinssista kolmeksi vuodeksi, jos kyläläiset voittaisivat britit krikettiottelussa. Mutta jos kyläläiset häviäisivät, heidän pitäisi maksaa verot kolminkertaisina. Bhuvan suostuu vetoon kaikkien kyläläisten puolesta. Kun kyläläiset saavat tietää vedosta, he ovat raivoissaan Bhuvanille. Tämä sanoo, että heidän kaikkien pitäisi taistella brittiläisiä hallitsijoita vastaan.


title: Lagaan – olipa kerran Intiassa

text: Bhuvan alkaa valmistella kyläläisiä otteluun. Häntä avustaa Russellin sisar Elizabeth (Rachel Shelley), jonka mielestä hänen veljensä on kohdellut väärin kylien asukkaita. Opettaessaan pelin sääntöjä, Elizabeth rakastuu Bhuvaniin. Tämä ärsyttää Gauria (Gracy Singh), joka on myös rakastunut Bhuvaniin. Kun Bhuvan saa vakuutettua Gaurin tunteistaan tätä kohtaan, puunhakkaaja Lakha raivostuu, koska on itse rakastunut Gauriin. Saattaakseen Bhuvanin huonoon valoon, Lakha tarjoutuu vakoojaksi Russellille, ja liittyy kyläläisten joukkueeseen tuhotakseen sen. Yhden pelaajan puuttuessa Bhuvan kutsuu kastittoman Kachran, joka osaa heittää kierreheittoja, liittymään joukkueeseen. Pitkäaikaisten ennakkoluulojen takia kyläläiset kieltäytyvät pelaamasta, jos kastiton Kachra liittyy joukkueeseen. Bhuvan nuhtelee kyläläisiä ja saa heidät hyväksymään Kachran.


title: Lagaan – olipa kerran Intiassa

text: Elokuvan toinen puolisko keskittyy itse otteluun. Ensimmäisenä päivänä Russell voittaa heiton ja valitsee lyömisen, mikä takaa briteille hyvän alun. Bhuvan tuo Kachran otteluun ja huomaa, että Kachra ei saa enää kierrettä heittoon. Lisäksi Russellin kanssa tekemänsä sopimuksen takia Lakha ei yritä saada palloa kiinni. Illalla Elizabeth näkee Lakhan tapaamassa veljeään. Hän rientää kylään ja kertoo Bhuvanille Lakhan petoksesta. Bhuvan estää kyläläisiä tappamasta Lakhaa, ja antaa hänelle tilaisuuden sovittaa tekonsa. Seuraavana päivänä Lahka pitää lupauksensa Bhuvanille, ja saa hyvän kopin. Brittien tulos on melkein 300 juoksua, menettäen vain kolme hilaa ennen lounastaukoa. Kachra tuodaan takaisin heittämään, ja hän tekee hattutempun.


title: Lagaan – olipa kerran Intiassa

text: Monien vaiheiden jälkeen kyläläiset voittavat jännittävän ottelun. Samalla hetkellä kuivakausi päättyy ja rankkasade alkaa.


title: Lagaan – olipa kerran Intiassa

text:
Bhuvanin voitto briteistä johtaa nöyryytetyn tukikohdan lakkauttamiseen. Lisäksi Russell laitetaan maksamaan koko provinssin verot ja hänet siirretään Keski-Afrikkaan. Tajuttuaan, että Bhuvan rakastaa Gauria, Elizabeth palaa Lontooseen eikä koskaan mene naimisiin. Bhuvan menee naimisiin Gaurin kanssa.
"Lagaan" voitti monia kansallisia ja kansainvälisiä palkintoja, muun muassa seitsemän National Film Awards -palkintoa, yhdeksän Filmfare Awards -palkintoa ja kymmenen International Indian Film Academy Awards -palkintoa. Se oli Oscar-ehdokkaana parhaaksi vieraskieliseksi elokuvaksi. Ennen "Lagaania" ehdokkuuden oli saanut vain kaksi intialaista elokuvaa, "Mother India" (1957) ja "Salaam Bombay!" (1988).


title: Bijambare

text: Bijambare on luolasto Bosnia ja Hertsegovinassa. Se sijaitsee 40 kilometrin päästä maan pääkaupungista Sarajevosta. Luolaston neljä ”hallia” on täynnä erilaisia tippukivimuodostelmia. Bijambaren pisin luola on 420 metriä pitkä.


title: Kurkijärvi (täsmennyssivu)

text: Kurkijärvi voi tarkoittaa seuraavia:


title: Kurkijärvi (täsmennyssivu)

text: Kurkijärvi on melko yleinen järvennimi Suomessa (Kansalaisen Karttapaikassa Kurkijärviä on 21 kpl)


title: Ušatšy

text: Ušatšy () eli Ušatši () on kaupunkityyppinen taajama ja maaseutuvaltainen hallintopiiri () Valko-Venäjän Vitsebskin maakunnan keskiosissa linnuntietä noin 40 kilometriä Navapolatskin eteläpuolella. Vuoden 2009 väestönlaskennan mukaan Ušatšyn kaupunkimaisessa taajamassa asui 5 514 ja koko piirissä 15 970 ihmistä.


title: Ušatšy

text: Maantieyhteyksistä tärkeimpiä ovat hallintopiirin pohjois-eteläsuuntaisesti halkaiseva kantatie P46 (Venäjän raja–Polatsk–Ušatšyn piiri–Lepel) sekä Ušatšyn keskustaajamasta itään Bešankovitšyyn johtava pienempi P113 kantatie. Väinäjoki toimii hallintopiirin itäisenä rajana.


title: Lavonius

text: Lavonius on suomalainen suku, josta on tullut 1700-luvulla huomattavia pappeja, 1800-luvulla merkittäviä juristeja ja 1900-luvulla vaikuttajia talouselämässä ja politiikassa. Suvun eräs jäsen aateloitiin 1800-luvulla, mutta tämän sukuhaaran mieslinja sammui perustajansa kuollessa vuonna 1875.


title: Lavonius

text: Suvun varhaisin tunnettu edustaja on Säämingin kappalainen Jordanus Lavonius (n. 1677–1735), joka lienee ollut kotoisin jostain Itä-Suomesta Lavola-nimiseltä tilalta. Kantapaikaksi on aikanaan arveltu Viipurin pitäjän Lavolan tilaa, mutta tämän tueksi ei ole löydetty lähteitä – kuten ei sillekään väitteelle, että kyseessä olisi Taipalsaaren Lavola. Myöhemmin sukututkijat ovatkin pitäneet todennäköisempänä, että kyseessä olisi Kerimäen Klemettilän (nyk. Paasniemi) Lavola. Sieltä oli nimittäin lähtöisin Kerimäen lukkari Erik Erikinpoika Lavonius (n. 1664–1730), jota on veikattu Jordanus Lavoniuksen veljeksi.


title: Lavonius

text: Kuvernööri Alexander Lavonius aateloitiin vuonna 1855, ja suku introdusoitiin Suomen ritarihuoneelle joulukuussa 1857 numerolla 224. Alexander Lavoniuksen ainoa poika kuoli kuitenkin lapsettomana ennen isäänsä, joten aatelissuku sammui mieslinjalta hänen kuollessaan itse vuonna 1875. Hänen kolme tytärtään kuitenkin naivat tunnettuihin sukuihin. Aatelissuku sammui lopullisesti vuonna 1935.Äitinsä puolelta sukuun on kuulunut muun muassa ratsuväenkenraali Ernst Linder, joka oli Alexander Lavoniuksen tyttärenpoika.


title: Uusiin maisemiin

text: Uusiin maisemiin () oli australialainen draamasarja, joka kertoo kaupunki- ja maalaisperheestä, jotka päättävät vaihtaa kotejaan ja aloittaa elämänsä uudelleen. Sarjaa tuotettiin kahden tuotantokauden verran vuodesta 2001 vuoteen 2003, minkä jälkeen se lopetettiin katsojasuosion vähenemisen ja tuotantokustannusten vuoksi. Australiassa sarjaa on esitetty Seven Network- ja Unversal Channel -kanavilla sekä Uudessa-Seelannissa TV One- ja TV2 -kanavilla. Suomessa sarjaa on esitetty "Uusiin maisemiin"-nimellä Yle TV1-kanavalla kaksi kertaa: joulukuusta 2009 maaliskuuhun 2010 ja uusintakierroksena 17. tammikuuta - 28. maaliskuuta 2011.


title: Uusiin maisemiin

text: Sarjan englanninkielinen nimi "Always Greener" tulee sanonnasta: "The grass is always greener on the other side" ("Ruoho on aina vihreämpi aidan toisella puolella").


title: Uusiin maisemiin

text: Sarja seuraa pääasiassa kahden perheen vaiheita: Taylorien perhettä, jotka asuvat Sydneyn esikaupunkialueella sekä Uuden Etelä-Walesin maaseudulla lähellä kuvitteellista Invernessin kaupunkia asuvaa Toddien perhettä. Molemmat perheet ovat kohdanneet ongelmia, mistä johtuen perheet vitsailevat jouluillallisella, että heidän pitäisi vaihtaa koteja elämänsä suunnan muuttamiseksi. Vitsistä tulee totta, kun John huomaa tyttärensä Marissan olevan koukussa huumeisiin ja Johnin sisko Sandra ei pysty maksamaan laskujaan. Perheet vaihtavat koteja ja aloittavat uuden elämän ja kohtaavat uusia haasteita. Sarjalle tyypillistä on käsitellä vakavia kysymyksiä usein humoristisella näkökulmalla.


title: Verkkopistoke

text: Verkkopistoke voi tarkoittaa seuraavia asioita:


title: Conrad Nagel

text: Conrad Nagel (16. maaliskuuta 1897 Keokuk, Iowa – 24. helmikuuta 1970 New York, New York) oli yhdysvaltalainen näyttelijä. Hän aloitti teatterissa vuonna 1914 ja siirtyi elokuviin 1918 ja hänestä tuli eräs mykkäelokuvien aikakauden suosituimmista näyttelijöistä. Nagel näytteli menestyksekkäästi myös äänielokuvissa, joista ensimmäinen oli vuonna 1928 valmistunut "Romantiikkaa". Hänen ainoa elokuvaohjauksensa, "Love Takes Flight", valmistui vuonna 1937. Vuoden 1940 jälkeen Nagel esiintyi Broadwaylla ja radiossa ja näytteli elokuvissa enää satunnaisesti.


title: Conrad Nagel

text: Nagel kuului Yhdysvaltain elokuva-akatemian perustajajäseniin ja isännöi yhdessä Bob Hopen kanssa ensimmäistä televisioitua Oscar-gaalaa vuonna 1953. Hän sai Oscar-kunniapalkinnon työstään The Motion Picture Relief Fund -hyväntekeväisyysjärjestössä. Nagel on saanut kolme tähteä Hollywood Walk of Famelle.


title: Jack Haley

text: Jack Haley (10. elokuuta 1898 Boston, Massachusetts – 6. kesäkuuta 1979 Los Angeles, Kalifornia) oli yhdysvaltalainen näyttelijä. Hänen tunnetuimpiin rooleihinsa kuuluu Peltimies vuonna 1939 valmistuneessa elokuvassa "Ihmemaa Oz". Haleyn muihin elokuviin kuuluvat muun muassa "Pigskin Parade" (1936) ja "Alexanderin jazzyhtye" (1938). Hän lopetti elokuvanäyttelemisen 1950-luvulla, jonka jälkeen hän toimi kiinteistöalalla. Hän on saanut tähden Hollywood Walk of Famelle.


title: Gilanlohi

text: Gilanlohi ("Oncorhynchus gilae") on tyynenmerenlohiin kuuluva pienikokoinen pohjoisamerikkalainen lohikala. Se esiintyy ainoastaan suppealla alueella New Mexicon ja Arizonan osavaltioissa virtaavan Gilajoen latvoilla.


title: Gilanlohi

text: Kala elää pienissä vuoristopuroissa yli 2000 metrin korkeudessa. Elinympäristöjen heikkenemisen takia se oli erittäin uhanalainen ja sen elinalue oli rajoittunut noin kolmeenkymmeneen jokikilometriin 1960- ja 1970-lukujen taitteessa. Kalastus on ollut kielletty. Purojen kunnostusprojektien ja laitoskasvatukseen perustuvien istutusten ansiosta kanta ja levinneisyysalue ovat sittemmin elpyneet huomattavasti, ja liittovaltiotason uhanalaisuusluokitusta voitiin lieventää vaarantuneeseen vuonna 2006.


title: Gilanlohi

text: Gilanlohi on läheistä sukua arizonanlohelle, joka voidaan lukea saman lajin alalajiksi ("Oncorhynchus gilae apache"). Se risteytyy myös kirjolohen kanssa.


title: Daubensee

text: Daubensee on järvi Sveitsissä, Valais'n kantonissa, Gemmipass-solassa. Daubensee on vähäjärvisen kantonin suurin luonnonjärvi (0,6 km²) Genevejärven jälkeen. Järven pinta on 2 207 metriä mpy. Daubensee laskee pohjoiseen, Kanderjoen kautta Thuninjärveen.


title: Silvola

text: Silvola voi tarkoittaa seuraavia:


title: Raronin läntinen alue

text: Raronin läntinen alue (, ) on yksi Sveitsin 148:sta ja Wallisin kantonin 14:stä hallinnollisesta alueesta. Alue sijaitsee Rhônen ja sen sivujoen Lonzan laaksossa Ylä-Wallisin alueella.


title: Raronin läntinen alue

text: Raronin läntisen alueen lisäksi Wallisissa on Raronin itäinen alue, joka on virallisesti erillinen hallintoalue (). Toisinaan, virallisissakin yhteyksissä kuten tilastoissa, nämä kaksi aluetta kuitenkin käsitellään yhdessä.


title: Raronin läntinen alue

text: Raronin läntisellä alueella on 11 kuntaa, joista suurimmat ovat Raron ja Steg-Hohtenn. Alueen keskuspaikka on Raron. Raronin läntisen alueen asukasluku on 7 852 (31.12.2015). Väkimäärä on lievässä kasvussa, sillä vuoden 2012 lopussa asukkaita oli 7 820. Alueen pinta-ala on 270 km² .


title: Raronin läntinen alue

text: Raronin alue on selkeästi saksankielinen. Vuonna 2000 alueen vakituista asukkaista 96 % oli saksankielisiä. Sekä ranskan- että italiankielisiä oli alle 1 % ja muun kielisiä noin 3 %.


title: Ormiokasvit

text: Ormiokasvit ("Marsileaceae") on saniaisten heimo "Salviniales"-lahkossa. Siihen kuuluu kolme sukua ja noin 75 lajia. Ormiokasvit ovat tyypillisesti erilaisitiöisiä ja kasvavat vedessä. Suomessa heimon lajeista tavataan vain yksi, hyvin harvinainen ormio ("Pilularia globulifera").


title: Yleisurheilun alle 18-vuotiaiden maailmanmestaruuskilpailut 1999

text: Vuoden 1999 yleisurheilun alle 18-vuotiaiden maailmanmestaruuskilpailut käytiin 16.–18. heinäkuuta Bydgoszczissa, Puolassa.


title: Raronin itäinen alue

text: Raronin itäinen alue (, ) on yksi Sveitsin 148:sta ja Wallisin kantonin 14:stä hallinnollisesta alueesta. Alue sijaitsee Rhônen laaksossa Ylä-Wallisin alueella.


title: Raronin itäinen alue

text: Raronin itäisen alueen lisäksi Wallisissa on Raronin läntinen alue, joka on virallisesti erillinen hallintoalue (). Toisinaan, virallisissakin yhteyksissä kuten tilastoissa, nämä kaksi aluetta kuitenkin käsitellään yhdessä.


title: Raronin itäinen alue

text: Raronin itäisellä alueella on 6 kuntaa, joista asukasluvultaan suurin on Bitsch. Alueen keskuspaikka on Mörel. Raronin itäisen alueen asukasluku on 2 992 (31.12.2015). Alueen väestö on lievässä laskussa, sillä asukkaita oli vuoden 2012 lopussa 3 004. Alueen pinta-ala on 127 km² . Raronin alue on selkeästi saksankielinen. Vuonna 2000 alueen vakituista asukkaista 96 % oli saksankielisiä. Sekä ranskan- että italiankielisiä oli alle 1 % ja muun kielisiä noin 3 %.


title: Elin Airamo

text: Elin Airamo (e. Fagerholm, e. Lönngren; 25. toukokuuta 1886 Helsinki – 16. joulukuuta 1971 Helsinki) oli suomalainen kansanedustaja Sosialistisesta työväenpuolueesta. Hän oli kansanedustajana 5. syyskuuta 1922 – 17. lokakuuta 1923.


title: Elin Airamo

text: Airamo kävi kansakoulun jälkeen kauppakoulun. Hän työskenteli Elannon palveluksessa kahteen otteeseen 1907–1923, 1926–1951. Hän joutui kesken kansanedustajakauden vankilaan vuosiksi 1923–1926 poliittisista syistä. Hän oli sosialistisen naisliiton puheenjohtaja.


title: Elin Airamo

text: Airamon puoliso oli vuodesta 1926 Arvo Airamo.


title: Standertskjöld

text: Standertskjöld ['standɛrʃɶld, standäršöld] on suomalainen aatelissuku Turusta. Sen varhaisvaiheet ovat Lempäälässä, jossa Henrik Justander (1676–1749) toimi kirkkoherrana. Henrik Justanderin pojanpoika Henrik Johan Justander (1733–1809) sai aatelisarvon Kustaa III:lta sotilaallisista ansioista. 1800-luvulta lähtien suvussa on ollut huomattavia maan- ja tilanomistajia ja teollisuuden harjoittajia. Vielä 1900-luvun alussa suku oli myös vahva sotilassuku.


title: Standertskjöld

text: Suvussa on aatelinen haara Standerskjöld ja vapaaherrallinen haara Nr. 52, Carl August Standertskjöld tultua korotetuksi vapaaherralliseen säätyyn 20.11.1874. Kun Johan Mauritz Nordenstam korotettiin vapaaherraliseen säätyyn, sai hän oikeuden adoptoida enonsa pojanpojan vapaaherra Herman Sigfrid Standertskjöldin nimellä Standertskjöld-Nordenstam.


title: Mooka

text: Mooka () on kaupunki Tochigin prefektuurissa Japanissa. Kaupungissa on 79 536 asukasta (2016) ja sen pinta-ala on 167,21 neliökilometriä. Kaupunki sijaitsee sisämaassa prefektuurin kaakkoisosassa ja rajautuu etelässä Ibarakin prefektuuriin.


title: Mooka

text: Kaupunkia palvelee Mooka-rautateiden Mooka-linja.


title: Avainmedia

text: Avainmedia (Avainmedia Lähetysjärjestö ry) on vuonna 1955 perustettu Suomen helluntaiherätyksen medialähetystyöhön erikoistunut lähetysjärjestö. Avainmedia syntyi tarpeeseen aloittaa suomenkieliset kristilliset radio-ohjelmat.


title: Avainmedia

text: Avainmedia määrittelee tehtäväkseen "julistaa evankeliumia kellon ja maapallon ympäri".


title: Avainmedia

text: Avainmedia tekee lähetystyötä useilla maailman puhutuimmista kielistä ja järjestön tavoitteena on ylittää suljetut rajat median keinoin. Se tekee yhteistyötä eri kristillisten järjestöjen kanssa Suomessa ja ulkomailla. Ulkomailla järjestön työnimenä on "Keymedia". Avainmedia tuottaa eri puolilla maailmaa n. 500 arabiankielistä televisio-ohjelmaa vuodessa. Lisäksi sen sisarjärjestöt tuottavat Avainmedialle yli 1600 ohjelmaa vuodessa. Ohjelmat näkyvät 24/7 -satelliittikanavalla ympäri maailman.


title: Avainmedia

text: Avainmedia tekee kaikissa arabimaissa yhteistyötä paikallisseurakuntien ja lähetysjärjestöjen kanssa.


title: Avainmedia

text: Avainmedian toiminnanjohtajana toimii Niilo Närhi.


title: Avainmedia

text: Avainmedian historian keskeisiä tapahtumia ovat olleet:Avainmedialla on seuraavat työalueet:


title: Avainmedia

text: Avainmedia lähettää Suomessa "Avainmedian uutiset" ja "Ajan fakta" -nimisiä ohjelmia Taivas TV7 -kanavalla ja "Avainradio"-nimistä ohjelmaa Radio Deissä.


title: Nasukarasuyama

text: Nasukarasuyama () on kaupunki Tochigin prefektuurissa Japanissa. Kaupungissa on 27 768 asukasta (2016) ja sen pinta-ala on 174,42 neliökilometriä. Kaupunki sijaitsee sisämaassa prefektuurin itäosassa ja rajautuu idässä Ibarakin prefektuuriin.


title: Nasukarasuyama

text: Kaupunkia palvelee JR Eastin Karasuyama-linja.


title: Apurímac

text: Apurímac voi viitata seuraaviin asioihin:


title: Nasushiobara

text: Nasushiobara () on kaupunki Tochigin prefektuurissa Japanissa. Kaupungissa on 116 646 asukasta (2016) ja sen pinta-ala on 592,82 neliökilometriä. Kaupunki sijaitsee sisämaassa prefektuurin pohjoisosassa ja rajautuu pohjoisessa Fukushiman prefektuuriin.


title: Nasushiobara

text: Kaupunkia palvelevat JR Eastin Tōhoku shinkansen ja Utsunomiya-linja.


title: Natriumfosfaatti

text: Natriumfosfaatti eli natriumortofosfaatti tai trinatriumfosfaatti (NaPO) on natrium- ja fosfaatti-ionien muodostama epäorgaaninen ioniyhdiste. Ainetta käytetään puhdistusaineissa ja elintarvikkeissa lisäaineena.


title: Natriumfosfaatti

text: Natriumfosfaatti on valkoista tai väritöntä kiinteää ainetta, joka liukenee veteen ja liuokset ovat vahvasti emäksisiä. Kiteisenä se voi esiintyä useina kidevedellisinä muotoina, joita ovat muun muassa hemi-, heksa-, okta- ja dodekahydraatit. Natriumfosfaatille on tyypillistä muodostaa kaksoissuoloja muiden metalliyhdisteiden kanssa.


title: Natriumfosfaatti

text: Natriumfosfaattia saadaan fosforihaposta neutraloimalla sitä riittävällä määrällä natriumhydroksidilla tai natriumkarbonaatilla. Myös natriumvetyfosfaatin ja natriumhydroksidin välistä reaktiota käytetään. Yhdistettä tuotetaan myös fosforihapon valmistuksessa syntyvän fosfaattipitoisen saostuman emäskäsittelyllä. Natriumfosfaatti myydään joko kiteisenä, hiutalemaisena aineena, joka voi olla kidevedellistä tai ruiskukuivattua.


title: Natriumfosfaatti

text: Natriumfosfaatti on vahvasti emäksistä ja saippuoi rasvaa. Rasvan- ja lianirrotuskyvyn vuoksi sitä käytetään erityisesti teollisuuden käyttöön tarkoitetuissa puhdistusaineissa ja värinpoistoaineissa. Yhdistettä voidaan käyttää myös veden kovuuden vähentämiseen, koska se muodostaa kalsium- ja magnesiumionien kanssa niukkaliukoisia kalsium- ja magnesiumfosfaatteja. Elintarvikkeissa natriumfosfaattia käytetään hapettumisenesto- ja happamuudensäätöaineena. Sen ja natriumdivetyfosfaatin sekä natriumvetyfosfaatin E-koodi on E 339.


title: Romano Bonagura

text: Romano Bonagura (15. lokakuuta 1930 – 30. lokakuuta 2010) oli italialainen rattikelkkailija. Hän saavutti kahden miehen rattikelkkailussa olympiahopeaa Innsbruckissa 1964 parinaan Sergio Zardini.


title: Dean Cetrulo

text: Diaz "Dean" Victor Cetrulo (s. 24. helmikuuta 1919 – 9. toukokuuta 2010) oli yhdysvaltalainen miekkailun olympiamitalisti. Hänen aseenaan oli säilä.


title: Dean Cetrulo

text: Cetrulo saavutti säilämiekkailun joukkuekilpailussa olympiapronssia Lontoossa 1948.


title: Wide-field Infrared Survey Explorer

text: Wide-field Infrared Survey Explorer (WISE) on NASAn infrapuna-alueen tähtitieteellinen avaruusteleskooppi, joka laukaistiin 14. joulukuuta 2009, ja poistettiin käytöstä 17. helmikuuta 2011. Yhteensä 320 miljoonaa dollaria maksanut 40 cm infrapunateleskooppi laukaistiin maata kiertävälle radalle, jossa se teki havaintoja taivaasta yli 10 kuukautta. Alkuperäistä tarkkailuajan kestoa rajoitti jäähdytykseen käytettävän vedyn määrä, mutta jäähdytysaineen loputtua satelliittia käytettiin toisiin tehtäviin vielä 4 kuukauden ajan.


title: Ilidža

text: Ilidža on kunta Bosnia ja Hertsegovinassa. Se sijaitsee lähellä maan pääkaupunkia Sarajevoa.


title: Ilidža

text: Ilidžan alueella on paljon kuumia lähteitä. Alue tunnettiin kylpylöistään jo Rooman valtakunnan aikana. Alueen kuuluisin lähde on Vrelo Bosne.


title: Sotataito

text: Sotataito on voittamisen taitoa ja taidetta (art of war). Käsitteellä kuvataan laaja-alaisesti tietyn osapuolen tai tiettyjen osapuolten sodankäynnissään käyttämien periaatteiden ja menetelmien käyttämisen taitoa sodalle asetetun päämäärän saavuttamiseksi. Perinteisessä mielessä sotataidollisessa tarkasteluissa pohditaan asevoimien käyttöä mutta nykysodankäynti on laajentanut sotataidollisen toimijuuden kineettisistä välineistä myös ei-kineettisiin suorituskykyihin. Sotataitoon liittyvissä analyyseissä käytetään laajasti hyväksi sodankäynnin eri osa-alueita; (sotilas)strategia eli sodan poliittis-strategista kontekstia, sodankäynnin operaatioiden suunnittelua ja toteuttamista operaatiotaito ja itse taisteluiden toteuttamista taktiikka. Sotataidollisissa keskusteluissa on aina mukana myös johtamistaito (strategia) eli taito käyttää kaikkia elämänaloja (toimialoja) sodan päämäärään pääsemiseksi. Sodan johtamistaidon osa-alueita ovat henkinen, taloudellinen ja sotilaallinen sodankäynti sekä poliittinen toiminta ja väestönsuojelu.


title: Sotataito

text: Sotataidon lähikäsite on sotatiede, joka on asevoimien sekä siihen liittyvien aineellisten ja aineettomien elementtien käyttömahdollisuuksien arviointia ja kehittävä tieteenala. Sotataito sekoitetaan usein sodankäynnin tasoihin ja sodankäynnin organisoimiseen, joka on siis enemmän hallinnollista taitoa kuin sotataitoa, joka on enemmän kiinnostunut laadullisista kuin määrällisistä tekijöistä Sotataidon tutkimuksen päätutkimusaloina on perinteisesti pidetty strategiaa, operaatiotaitoa ja taktiikkaa, jotka käyttävät apunaan perusteita antavia sotatieteitä. Niihin kuuluvat sotahistoria, sotilasmaantiede, puolustustalousoppi, sotalaitosoppi, sotatekniikka, sotilaspsykologia ja sotilaslääketiede.